
[bookmark: _Hlk104886879]PRIJEDLOG ZAKONA O IZMJENAMA I DOPUNAMA ZAKONA O POREZU NA DOHODAK

[bookmark: _Hlk104886857]I.	USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske).

[bookmark: _Hlk136419400]II.	OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

a) Ocjena stanja

Zakonom o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.; u daljnjem tekstu: Zakon) propisano je: tko su porezni obveznici, način utvrđivanja dohotka i porezne osnovice, porezne stope, porezne olakšice, oslobođenja i poticaji, rokovi i način plaćanja poreza i drugo.

Naime, sukladno Programu Vlade Republike Hrvatske za mandat 2016. - 2020., kojim su između ostaloga utvrđeni ciljevi koji se odnose na porezni sustav i cjelovitu poreznu reformu koja obuhvaća sve segmente poreznog sustava, a koja je posebno usmjerena na pojednostavljenje sustava, širenje porezne baze i porezno rasterećenje građana i poduzetnika radi ispunjavanja zadanih ciljeva pristupilo se izradi novog Zakona o porezu na dohodak („Narodne novine“, broj 115/16.) koji je u primjeni od 1. siječnja 2017., a kojim je u odnosu na ranije važeći Zakon o porezu na dohodak, pojednostavljen sustav oporezivanja dohotka i smanjeno ukupno porezno opterećenje. 

Zakonom je propisano utvrđivanje dohotka kao godišnjeg dohotka i konačnog dohotka. Godišnjim dohotkom smatra se dohodak koji ima izvor u primicima od nesamostalnog rada, samostalne djelatnosti i drugim primicima, osim primitaka koji se smatraju konačnim dohotkom te koji se utvrđuje putem godišnje porezne prijave ili putem posebnog postupka utvrđivanja godišnjeg poreza na dohodak i prireza porezu na dohodak, a godišnji porez plaća se po poreznim stopama od 24 % i 36 % ovisno o visini porezne osnovice. Konačnim dohotkom smatra se dohodak koji ima izvor u primicima od imovine i imovinskih prava, kapitala i osiguranja, dohodak po osnovi povrata doprinosa i dohodak ostvaren po osnovi razlike vrijednosti imovine i visine sredstava kojima je stečena, a oporezuje se ovisno o izvoru po poreznim stopama od 12 %, 24 % i 36 %. 

Porezni obveznici koji obavljaju samostalnu djelatnost, mogu utvrđivati dohodak i porez na dohodak, osim na temelju vođenja poslovnih knjiga, i u paušalnom iznosu ako ne ostvare ukupni godišnji primitak veći od iznosa propisanog za obvezni ulazak u sustav poreza na dodanu vrijednost prema zakonu kojim se uređuje porez na dodanu vrijednost.

Također, povećan je osnovni osobni odbitak s 2.600,00 kuna na 3.800,00 kuna i odnosi se na sve porezne obveznike koji ostvaruju godišnji dohodak neovisno o tome radi li se o radniku, umirovljeniku ili drugoj osobi koja ostvaruje dohodak te osobni odbitak za uzdržavane članove uže obitelji, uzdržavanu djecu i invalidnost.

Zakonom su dodatno propisani primici koji se ne uzimaju u obzir kod određivanja iznosa do kojeg se neka osoba može smatrati uzdržavanim članom, te je taj iznos povećan s 13.000,00 kuna na 15.000,00 kuna.
 
S ciljem daljnjeg poreznog rasterećenja i pojednostavljenja sustava, od 1. siječnja 2019. na snazi je Zakon o izmjenama i dopunama Zakona o porezu na dohodak („Narodne novine“, broj 106/18.). Navedenim izmjenama propisano je između ostaloga, proširenje godišnje porezne osnovice za primjenu stope od 24 % s 210.000,00 kuna na 360.000,00 kuna. Također, proširili su se primici koji se ne uzimaju u obzir pri utvrđivanju prava na osobni odbitak za uzdržavane članove te primici koji se ne smatraju dohotkom. Propisano je i obvezno donošenje odluke predstavničkih tijela jedinica lokalne samouprave kojima se propisuje visina paušalnog poreza po krevetu odnosno po smještajnoj jedinici u kampu, odnosno visina paušalnog poreza po krevetu u slučaju ne donošenja odluke. Ukinut je dohodak od osiguranja te su donesene i druge odredbe.

Zakonom o izmjenama i dopunama Zakona o porezu na dohodak („Narodne novine“, broj 121/19.) koji je stupio na snagu 1. siječnja 2020. propisane su sljedeće bitne izmjene i dopune dotadašnjeg Zakona:
· povećanje osnovnog osobnog odbitka s 3.800,00 kuna na 4.000,00 kuna 
· umanjenje obveze poreza na dohodak po osnovi nesamostalnog rada za 100% za mlade do 25 godina života odnosno za 50 % za mlade od 26 do 30 godina koja je obračunana na dio porezne osnovice do iznosa 360.000,00 kuna, a na koju se plaća godišnji porez na dohodak po stopi od 24 %
· smanjenje administrativnog opterećenja tj. ukidanje izdavanja poreznih rješenja obveznicima poreza na dohodak koji obavljaju samostalnu djelatnost, a porez na dohodak po toj osnovi plaćaju u paušalnom iznosu te pojednostavljenje izvještavanja o inozemnim primicima
· propisana su obilježja nesamostalnog rada za potrebe oporezivanja određivanjem relevantnih kriterija, a to su kontrola ponašanja, financijska kontrola i odnos stranaka.

Nadalje, tijekom 2020. godine nastankom posebnih okolnosti utvrđenih općim poreznim propisom, Zakonom o izmjenama i dopunama Zakona o porezu na dohodak („Narodne novine“, broj 32/20.) propisano je da se primicima po osnovi samostalne djelatnosti ne smatraju primici koje fizičke osobe ostvaruju po osnovi potpora primljenih radi ublažavanja negativnih posljedica izazvanih posebnim okolnostima. 

S ciljem daljnjeg poreznog i administrativnog rasterećenja poreznih obveznika, Zakonom o izmjenama i dopunama Zakona o porezu na dohodak („Narodne novine“, broj 138/20.) koji je stupio na snagu 1. siječnja 2021. izvršene su sljedeće izmjene i dopune:
· smanjene su sve porezne stope koje se primjenjuju pri oporezivanju godišnjih i konačnih dohodaka s 36 % na 30 %, s 24 % na 20 % i s 12 % na 10 %
· ukinuto je uvećanje godišnje porezne osnovice za ostvareni iznos drugog dohotka koji ne prelazi peterostruki iznos osnovice osobnog odbitka 
· proširena je mogućnost isplate primitaka u naravi po osnovi dodjele ili opcijske kupnje vlastitih dionica
· definiran je porezni položaj nacionalne naknade za starije osobe propisane posebnim propisom
· propisana je obveza javnim bilježnicima dostave ovjerenih isprava o ostvarivanju dohotka od imovine Poreznoj upravi - pojednostavljena prijava dohotka od imovine
· propisan je porezni tretman primitaka koje će ostvarivati osobe koje su stekle status digitalnog nomada sukladno posebnom propisu po osnovi tako stečenog statusa
· povećano je porezno opterećenje za one porezne obveznike koji ne prijavljuju primitke u skladu sa zakonskim propisima.

[bookmark: _Hlk174522972]Nadalje, radi provedbe Nacionalnog plana zamjene hrvatske kune eurom („Narodne novine“, broj 146/20.) Zakonom o izmjenama i dopunama Zakona o porezu na dohodak („Narodne novine“, broj 151/22.) koji je stupio na snagu s 1. siječnja 2023. izmijenjene su odredbe povezane s kunom radi uvođenja eura kao službene valute u Republici Hrvatskoj. Osim navedenih izmjena radi uvođenja eura, istim propisom izvršene su i izmjene i dopune s ciljem daljnjeg poreznog i administrativnog rasterećenja, i to:
· povećan je iznos primitaka koje neka osoba može ostvariti na godišnjoj razini, a da se smatra uzdržavanim članom s 15.000,00 kuna na 24.000,00 kuna (3.185,40 eura) 
· propisano je da su fizičke osobe - proizvođači električne energije koje kao krajnji kupci s vlastitom proizvodnjom, a koje su prethodno bile proizvođači električne energije kao korisnici postrojenja za samoopskrbu, obveznici poreza na dohodak ako ostvare ukupan godišnji primitak veći od četverostrukog iznosa osnovice osobnog odbitka (veći od 10.000,00 kuna odnosno 1.327,24 eura)
· [bookmark: _Hlk226957261]propisano je da se isplata primitaka za koje postoji obveza isplate na račun može izvršiti na bilo koji račun za plaćanje sukladno propisu kojim se uređuje platni promet kojeg fizičke osobe imaju otvorenog kod banke neovisno o tome je li riječ o žiroračunu ili tekućem računu.

	Zakonom o izmjenama i dopunama Zakona o porezu na dohodak („Narodne novine“, broj 114/23.), koji je stupio na snagu s 1. siječnja 2024. izvršene su i izmjene i dopune:

- dana je ovlast jedinicama lokalne samouprave da u granicama propisanim zakonom svojim odlukama propišu visinu poreznih stopa za godišnje dohotke, a s obzirom na ukidanje prireza porezu na dohodak, te se na taj način povećala njihova porezna autonomija i otvorio prostor za porezno rasterećenje što je dovelo do pojednostavljenja cjelokupnog sustava oporezivanja dohotka u Republici Hrvatskoj. Budući da jedinice lokalne samouprave svojim odlukama mogu samostalno odrediti visine poreznih stopa u povećanim poreznim rasponima, omogućilo im se zadržavanje željene razine prihoda
[bookmark: _Hlk134707655]- brisan je pojam osnovice osobnog odbitka i povećan iznos osnovnog osobnog odbitka s 530,90 eura na iznos od 560,00 eura, a radi utvrđivanja iznosa uvećanog osobnog odbitka i neoporezivih primitaka, propisana je primjena izmijenjenih koeficijenata na iznos osnovnog osobnog odbitka vodeći računa da porezni obveznici pri tom ne budu u financijski nepovoljnijem položaju u odnosu na položaj u kojem su bili prije zaokruživanja tih iznosa 
- povećan je iznos porezne osnovice na koju se primjenjuje viša porezna stopa te je na taj način smanjen obuhvat poreznih obveznika koji podliježu oporezivanju po višoj poreznoj stopi. Naime, iznos godišnje porezne osnovice povećan je s 47.780,28 eura na 50.400,00 eura odnosno iznos mjesečne porezne osnovice s 3.981,69 eura na 4.200,00 eura
- s obzirom na ukidanje prireza porezu na dohodak, povećane su porezne stope na konačne dohotke, osim na konačan drugi dohodak po osnovi privremenih odnosno povremenih sezonskih poslova u poljoprivredi s 10 % na 12 %, 20 % na 24 % i 30 % na 36 %. Povećanjem poreznih stopa kojima se oporezuju konačni dohoci porezno opterećenje građana za te dohotke ostalo je približno jednako dotadašnjem
- obzirom da u sustavu poreza na dohodak nije bio izrijekom uređen pojam napojnice i porezni tretman iste, precizno je određen taj primitak u sustavu poreza na dohodak te je propisano da se na primitke ostvarene temeljem nagrade za dobro obavljenu usluga primljene od strane trećih osoba (napojnice) ostvarene do propisanog iznosa ne plaća porez na dohodak, a da razlika isplaćena iznad tog iznosa podliježe oporezivanju u okviru konačnog drugog dohotka po stopi od 20 %
- uzimajući u obzir sadržaj prava koja proizlaze iz dionica i poslovnih udjela odnosno njihovu gospodarsku suštinu, izjednačen je porezni tretman dodjele ili opcijske kupnje dionica i poslovnih udjela
[bookmark: _Hlk174453528]- izjednačen je porezni tretman kamata ostvarenih ulaganjem u obveznice s kamatama ostvarenim ulaganjem u ostale dužničke vrijednosne papire i instrumente tržišta novca koje izdaju Republika Hrvatska i jedinice lokalne i područne (regionalne) samouprave te je propisano da se otuđenjem financijske imovine ne smatra otuđenje dužničkih vrijednosnih papira i instrumenata tržišta novca koje izdaju Republika Hrvatska i jedinice lokalne i područne (regionalne) samouprave
- jasnije je uređena odredba vezana za uvećanje osobnog odbitka po osnovi danih darovanja u slučaju kada se radi o darovanjima danim prema odlukama nadležnih ministarstava o provedbi i financiranju posebnih programa i akcija zbog uočene nejasnoće u primjeni iste
- ujednačen je početak računanja razdoblja, neovisno o načinima stjecanja financijske imovine obzirom da su odredbe Zakona o porezu na dohodak u slučaju kada se radi o otuđenju financijske imovine različito uređivale početak računanja razdoblja od dvije godine
- propisana je obveza plaćanja poreza na dohodak sa zadnjim danom podnošenja godišnje porezne prijave umjesto danom podnošenja godišnje porezne prijave kako bi se administrativno rasteretili porezni obveznici u smislu predaje poreznih prijava i plaćanja porezne obveze.

Posljednjim izmjenama i dopunama Zakona o porezu na dohodak („Narodne novine“, broj 152/24.), koji je stupio na snagu s 1. siječnja 2025. izvršene su sljedeće izmjene i dopune:

· povećan je iznos osnovnoga osobnog odbitka s 560,00 eura na 600,00 eura te iznosi osobnog odbitka za uzdržavanu djecu, uzdržavane članove i invalidnost 
· povećan je iznos mjesečne i godišnje porezne osnovice na koje se primjenjuju niže i više porezne stope s 4.200,00 na 5.000,00 eura mjesečno odnosno s 50.400,00 na 60.000,00 eura godišnje
· izmijenjeni su rasponi niže i više stope godišnjeg poreza na dohodak odnosno snižena je gornja granica praga za primjenu niže i više stope poreza na dohodak
· propisano je oslobođenje od plaćanja poreza na dohodak od nesamostalnog rada - plaće na razdoblje od pet godina za fizičke osobe koje su neprekidno boravile u inozemstvu najmanje dvije godine - povratnike 
· propisani su novi rasponi za utvrđivanje visine paušalnog poreza od iznajmljivanja stanova, soba i postelja putnicima i turistima i organiziranja kampova prema indeksu turističke razvijenosti koji se određuje prema propisima o turizmu
· propisano je da se pripadnost poreza na dohodak po osnovi dohotka od najma i zakupa nekretnina određuje prema mjestu gdje se nekretnina nalazi budući da se pri pružanju usluge najma koriste resursi JLS-a u kojoj se nekretnina nalazi
· propisane su iznimke u kojim slučajevima se ne smatra da je ostvarena najamnina i/ili zakupnina zbog čega ne nastaje obveza poreza na dohodak
· kod dohotka od otuđenja nekretnina izjednačena su pravila za utvrđivanje porezne obveze i primjenu oslobođenja u svim situacijama u kojima se utvrđuje dohodak od otuđenja nekretnina i imovinskih prava.



	b) Pitanja koja se trebaju urediti zakonom

Prema podacima Državnog zavoda za statistiku i komentarima Hrvatske narodne banke o kretanju inflacije, ukupna stopa inflacije u Hrvatskoj mjerena harmoniziranim indeksom potrošačkih cijena (HIPC) u travnju 2026. primjetno se ubrzala na 5,4 % s 4,6 % u ožujku gotovo isključivo kao rezultat nastavka snažnog ubrzavanja rasta cijena energije. Rast svjetskih cijena energenata uslijed ratnog sukoba na Bliskom istoku prelijeva se na rast maloprodajnih cijena naftnih derivata na domaćem tržištu, koji je ublažen intervencijom Vlade Republike Hrvatske (dalje u tekstu: Vlada ). 
Naime, zaštita standarda građana i stabilnosti gospodarstva zbog rasta cijena energenata je već duže vrijeme u fokusu Vlade. Tako je u ožujku 2026. godine na 155. sjednici Vlade RH donesen deseti paket mjera s ciljem ublažavanja rasta cijena energenata te zaštite standarda građana i stabilnosti gospodarstva.
Navedeni deseti paket mjera je obuhvatio ograničavanje i subvencioniranje cijena energije (struja i plin) te regulaciju cijena goriva kako bi se ublažio njihov rast. Paket je uključio i potpore za građane i socijalno osjetljive skupine, kao i potpore javnom i neprofitnom sektoru, te studentima. Također uključuje i mjere za gospodarstvo, potpore za poljoprivredu, ribarstvo i javni prijevoz. Dodatno su osigurane posebne mjere za ulaganja u energetsku učinkovitost i obnovljive izvore energije. 
Ukupna vrijednost desetog paketa mjera iznosi 449 milijuna eura, od čega se 249 milijuna eura odnosi na mjere za jačanje otpornosti na energetsku krizu, dok se 55 milijuna eura odnosi na naknade za troškove energije.
	Sada se prema podacima Državnog zavoda za statistiku i komentarima Hrvatske narodne banke, može zaključiti kako su određene mjere Vlade već imale utjecaj na smanjenje inflacije. Ukupna inflacija u Hrvatskoj, mjerena HIPC-om, prema prvoj se procjeni u lipnju 2026. usporila na 4,2 % s 4,9 % u svibnju, čemu je ponajviše pridonio nastavak usporavanja rasta cijena energije. Osim toga, dodatno se usporila inflacija cijena hrane, kao i temeljna inflacija (koja isključuje volatilne cijene energije i hrane), zahvaljujući daljnjem usporavanju inflacije cijena usluga. Inflacija mjerena nacionalnim indeksom potrošačkih cijena (IPC), koji odražava strukturu potrošnje hrvatskih građana, usporila se u lipnju na 4,5 % s 5,2 % u svibnju. Usporavanju ukupne inflacije HIPC-a u europodručju na 2,8 % u lipnju (s 3,2 % u svibnju) pridonijele su iste komponente kao u Hrvatskoj te se razlika između inflacije u Hrvatskoj i prosjeka europodručja smanjila na 1,4 postotna boda s 1,7 postotnih bodova u svibnju.

Međutim, geopolitičke napetosti i rast cijena energenata i dalje su prisutni, kao i rast domaće potražnje. U tim uvjetima je potrebno spriječiti daljnje prelijevanje energetskog šoka na širi rast cijena i inflacijskih očekivanja. 

Stoga je Vlada u svibnju 2026. godine nakon 172. sjednice predstavila Mjere antiinflacijske politike koje uključuju energetske mjere, mjere proračunske discipline, administrativne cijene, ali i izmjene u poreznom sustavu.

[bookmark: _Hlk230878113][bookmark: _Hlk174706269][bookmark: _Hlk174708497][bookmark: _Hlk174909700]Slijedom navedenoga, u sklopu poreznih mjera prepoznata je potreba dodatnog rasterećenja umirovljenika. Naime, uslijed povećanja mirovina sve veći broj istih podliježe oporezivanju odnosno proširio se krug umirovljenika koji imaju obvezu plaćanja poreza na dohodak na ostvarenu mirovinu. Prema trenutno važećim propisima, porez na dohodak plaćaju svi umirovljenici kojima iznos mirovine prelazi iznos od 600,00 eura, odnosno kojima iznos mirovine prelazi iznos osobnog odbitka na koji isti imaju pravo. Tako je oporezivanjem trenutno obuhvaćeno ukupno oko 541.000 umirovljenika. Iako je za umirovljenike kao jednu od socijalno najranjivijih skupina, u sustavu poreza na dohodak prema trenutno važećim propisima propisana posebna porezna olakšica u obliku umanjenja porezne obveze koja se odnosi na mirovinu za 50%, uočena je potreba za dodatnim smanjenjem poreznog opterećenja mirovina. Naime, utjecaj inflacije na raspoloživi dohodak umirovljenika u okviru trenutno propisanog načina oporezivanja i dalje opterećuje dohodak umirovljenika zbog čega je potrebno dodatno porezno rasterećenje mirovina. Stoga se predlaže nastavak primjene već propisane porezne olakšice uz povećanje postotka umanjenja odnosno predlaže se 100 % umanjenje porezne obveze obračunane na dio porezne osnovice koji se odnosi na mirovinu, a na koju se plaća porez na dohodak po nižoj stopi. Dakle, predlaže se uvećanje umanjenja porezne obveze po osnovi mirovine obračunate na iznos mjesečne porezne osnovice do 5.000,00 eura odnosno obračunate na iznos godišnje porezne osnovice do 60.000,00 eura. Navedeno će dovesti do povećanja raspoloživog dohotka za 541.000 umirovljenika. Budući da bi navedene odredbe stupile na snagu 1. siječnja 2027., iste bi se primjenjivale pri isplatama mirovina od siječnja 2027. i nadalje. 

[bookmark: _Hlk231904293]U poreznom sustavu iz godine u godinu povećava se broj poreznih obveznika koji obavljaju samostalnu djelatnost (obrt i slobodna zanimanja). Naime, 2017. godine bilo je 100.297 takvih poreznih obveznika, dok ih je 2025. godine bilo 164.117. Najizraženiji porast obveznika u promatranom razdoblju odnosi se na obveznike koji su se odlučili svoj dohodak od samostalne djelatnosti utvrđivati i oporezivati paušalno, dok je broj obveznika koji dohodak od samostalne djelatnost utvrđuju i oporezuju na temelju poslovnih knjiga smanjen.

Grafikon 1. Pregled broja obveznika poreza na dohodak od samostalne djelatnosti po načinu oporezivanja









U postojećem sustavu evidentne su značajne razlike u ukupnom opterećenju javnim davanjima s osnove poreza i doprinosa plaće radnika u radnom odnosu i obavljanja djelatnosti kroz paušalni obrt, pri čemu je ukupno opterećenje bruto plaće radnika znatno više od opterećenja koje snosi paušalni obrtnik, zbog čega se postupa protivno svrsi zakona. Naime, u određenim slučajevima umjesto sklapanja ugovora o nesamostalnom radu, potiče se osnivanje obrta koji dohodak utvrđuju u paušalnom iznosu te se naknade za posao koji ima obilježja nesamostalnog rada isplaćuju kroz isplate prema paušalnom obrtu. Takva postupanja, motivirana isključivo kako bi se iskoristio način obračuna namijenjen paušalnim obrtnicima tj. plaćanje što manjeg iznosa poreza na dohodak neovisno o stvarnoj gospodarskoj situaciji u kojima se odvijaju transakcije, unatoč postojanju obilježja nesamostalnog rada, predstavljaju korištenje poreznih pogodnosti protivno svrsi zakona.

Grafikon 2. Razlika neto primitaka za ista bruto primanja (obrt vs. nesamostalni rad)









[bookmark: _Hlk236123918]Temeljem prikazane usporedbe neto primitaka između paušalnog obrtnika i nesamostalnog rada razvidno je kako je na prvoj razini neto primitak radnika veći, dok od druge razine nadalje paušalni obrtnik ostvaruje veći neto primitak. Na najvišoj promatranoj razini paušalni obrtnik ostvaruje približno 43,5 % veći neto primitak u odnosu na radnika. Dakle, nakon prelaska najniže razine primitaka, paušalni obrt je financijski povoljniji oblik ostvarivanja primitaka, pri čemu njegova prednost postaje sve izraženija s povećanjem primitaka što dovodi do postupanja protivno svrsi zakona.

Radi jačanja pravne sigurnosti i transparentnosti, predloženim zakonskim izmjenama uređuju se iznosi i razredi godišnjeg paušalnog dohotka poreznih obveznika koji obavljaju samostalnu djelatnost, a koji su trenutačno propisani Pravilnikom o paušalnom oporezivanju samostalne djelatnosti, čime se osigurava stabilniji i predvidljiviji okvir za porezne obveznike. Predlaže se izmjena iznosa priznatih izdataka na način da se iznosi priznatih izdataka za više porezne razrede postupno smanjuju s porastom visine ostvarenih primitaka kroz porezne razrede, pri čemu se umanjenje primjenjuje u rastućoj dinamici, razmjerno visini ostvarenih primitaka, čime se osigurava pravednija raspodjela poreznog opterećenja.

Naime, ovaj Prijedlog zakona ima za cilj postizanje uravnoteženijeg i pravednijeg poreznog tretmana različitih oblika rada. Navedeno se predlaže provesti kroz izmjene u dijelu smanjenja iznosa priznatih izdataka poreznih obveznika koji obavljaju samostalnu djelatnost te dohodak i porez na dohodak od samostalne djelatnosti utvrđuju u paušalnom iznosu. Takav model omogućuje prilagođavanje poreznog opterećenja, uz istodobno smanjivanje razlika u ukupnom fiskalnom opterećenju plaće radnika u radnom odnosu i obavljanja djelatnosti putem paušalnog obrta. Time se osigurava pravedniji i uravnoteženiji porezni okvir, smanjuje se razlika u opterećenju plaće radnika i paušalnog obrta te se jača fiskalna neutralnost, čime se doprinosi održivosti poreznog sustava i osigurava ravnopravniji položaj poreznih obveznika.

Tablica 1. Predloženi porezni razredi, iznos postotka priznatog izdatka, godišnjeg dohotka i godišnjeg paušalnog poreza (iznosi u eurima)
	POREZNI RAZRED
	PRIZNATI IZDATAK
	DOHODAK
	GODIŠNJI PAUŠALNI
 POREZ

	
	
	
	
	

	0,00
	11.300,00
	85,00%
	1.695,00
	203,40
	

	11.300,01
	15.300,00
	85,00%
	2.295,00
	275,40
	

	15.300,01
	19.900,00
	85,00%
	2.985,00
	358,20
	

	19.900,01
	30.600,00
	85,00%
	4.590,00
	550,80
	

	30.600,01
	40.000,00
	85,00%
	6.000,00
	720,00
	

	40.000,01
	50.000,00
	70,00%
	15.000,00
	1.800,00
	

	50.000,01
	60.000,00
	55,00%
	27.000,00
	3.240,00
	



[bookmark: _Hlk236116938]Temeljem prikazanog, predlaže se smanjenje paušalnih izdataka za porezne obveznike koji ostvaruju primitke u rasponu od 40.000,01 eura do 50.000,00 eura na 70 % (s trenutno propisanih 85 %), a za porezne obveznike koji ostvaruju primitke u rasponu od 50.000,01 eura do 60.000,00 eura na 55 % (s trenutno propisanih 85 %), dok za ostale porezne obveznike (koji će ostvarivati primitke do 40.000,00 eura) neće doći do promjene.

[bookmark: _Hlk236296217][bookmark: _Hlk236295553]Smanjenjem razlike u ukupnom fiskalnom opterećenju plaće radnika u radnom odnosu i paušalnih obrtnika doprinosi se pravednijem poreznom sustavu i izbjegava primijećena pojavnost korištenja poreznih pogodnosti protivno svrsi zakona kroz institut paušalnog obrta, odnosno slučajeva u kojima se formalno koristi oblik samostalne djelatnosti, dok u gospodarskom smislu poslovna suradnja ima obilježja radnog odnosa. Takve prakse narušavaju tržišno natjecanje, dovode do nejednakog položaja radnika i poduzetnika te umanjuju prihode od javnih davanja. S obzirom na to da je navedena pojavnost izraženija kod poreznih obveznika s višim primicima odnosno kod kojih je fiskalni rizik najveći, uvođenjem realnijeg okvira priznatih izdataka potiče se korištenje odgovarajućih pravnih oblika poslovanja u skladu s njihovom gospodarskom svrhom, jača transparentnost poslovanja te se osigurava dosljedna primjena propisa o porezu na dohodak. Očekuje se da će predložene izmjene doprinijeti stabilnijem i pravednijem poreznom sustavu, smanjenju zlouporaba te stvaranju uvjeta za održiv i ravnomjeran razvoj različitih oblika gospodarske aktivnosti. Predložene izmjene doprinose većoj jasnoći propisa i uravnoteženijem poreznom opterećenju u sustavu paušalnog oporezivanja dohotka od samostalne djelatnosti.

Nadalje, korištenjem indeksa turističke razvijenosti (u daljnjem tekstu: ITR) jedinice lokalne samouprave pri oporezivanju fizičkih osoba koje ostvaruju primitke od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova napravljen je temelj za kvalitetnije i preciznije definiranje stupnja turističke razvijenosti odnosno boljeg ocjenjivanja neravnomjernosti turističke razvijenosti i efikasniju poreznu politiku oporezivanja takve imovine. Budući da je ITR pojedine jedinice lokalne samouprave temeljen na stvarnim brojkama (primjerice: ukupan broj posjetitelja, broj turističkih dolazaka, noćenja, smještaja i sl.) isti relevantno odražava pravo stanje i rangira jedinice lokalne samouprave (dalje u tekstu: JLS) prema tom indeksu u pet kategorija od najrazvijenije do nerazvijene (I., II., III., IV. i 0). Uočena je potreba za postizanjem veće pravednosti u oporezivanju dohotka od imovine po osnovi korištenja nekretnina u turističke svrhe konkretnije pojačano oporezivanje dohotka ostvarenog po osnovi iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova u prve dvije najrazvijenije kategorije. Stoga se predlaže povećati donje granice raspona iznosa paušalnog poreza u kojem predstavnička tijela JLS-a donose odluku o visini paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj sa dosadašnjih 100,00 eura u prvoj kategoriji ITR-a na 150,00 eura odnosno s dosadašnjih 70,00 eura u drugoj kategoriji ITR-a na 100,00 eura.

Tablica 2. Prijedlog novih iznosa paušalnog poreza u eurima po kategorijama ITR-a 
	Kategorija jedinice lokalne samouprave prema ITR-u
	Iznos paušalnog poreza u eurima 
	Iznos paušalnog poreza u eurima ako predstavničko tijelo JLS ne donese odluku

	I
	150,00 - 300,00
	225,00

	II
	100,00 - 200,00
	150,00

	III
	30,00 - 150,00
	90,00

	IV,0
	20,00 -100,00
	60,00



S obzirom na to da je Zakonom propisan rok donošenja odluka predstavničkih tijela JLS kojima će se propisati visina paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj do 15. prosinca zbog kratkoće vremenskog perioda za donošenje novih odluka predlaže se prilagođavanje tog roka za 2027. godinu odnosno propisivanje obveze donošenja odluke za 2027. godinu najkasnije do 1. ožujka 2027., a koje je u istom roku potrebno dostaviti Poreznoj upravi.

Nadalje, prema Općem poreznom zakonu („Narodne novine“, br. 115/16., 106/18., 121/19., 32/20., 42/20., 114/22., 152/24. i 151/25.), zastara prava na utvrđivanje porezne obveze i kamata počinje teći istekom godine u kojoj je porezna obveza nastala, pri čemu se sam trenutak njezina nastanka određuje posebnim poreznim propisima. U postupcima provjere porijekla imovine, sukladno Zakonu o porezu na dohodak, obuhvaća se razdoblje do posljednjih šest godina, u skladu s pravilima zastare. U slučajevima utvrđenog nerazmjera između imovine i prijavljenih prihoda radi se o posebnoj kategoriji dohotka, no zakon ne propisuje jasno trenutak nastanka porezne obveze. Zbog toga se svaka porezna godina promatra zasebno, što u praksi, s obzirom na dugotrajnost poreznih postupaka, često dovodi do nastupa zastare za dio obuhvaćenog razdoblja. Iako je svrha zakonodavnog okvira utvrđivanje jedinstvenog dohotka temeljem potencijalnog nerazmjera u šestogodišnjem razdoblju, postojeća regulativa nije dovoljno precizna, slijedom čega je potrebno dodatno normativno urediti vrijeme nastanka porezne obveze. Nastavno na navedeno, predlaže se da u postupcima utvrđivanja nerazmjera imovine i prijavljenih dohodaka porezna obveza za ukupno obuhvaćeno razdoblje provjere nastaje u godini u kojoj je u tijeku postupka utvrđeno da ima osnove za oporezivanje.

Vlada je 26. ožujka 2025. usvojila Strateški okvir za razvoj tržišta kapitala u Republici Hrvatskoj 2025. - 2030. te Akcijski plan za njegovu provedbu za 2025. i 2026. godinu. Riječ je o prvom dokumentu koji je na sveobuhvatan i strukturiran način adresirao ključne izazove tržišta kapitala u Republici Hrvatskoj, ali i predložio konkretne mjere kako se s tim izazovima nositi. Kao horizontalna inicijativa, posebno se ističe optimizacija zakonodavnog okvira - kako bi se smanjilo regulatorno opterećenje i osigurala konkurentnost investicijskog okruženja.

Kao jedna od mjera predlaže se uspostava hrvatskih investicijskih računa, koja podrazumijeva individualne račune za financijske instrumente te omogućuje dugoročnu štednju fizičkih osoba temeljem ulaganja u financijske instrumente. Osnovna značajka takvog računa je mogućnost uplata i trgovanja financijskim instrumentima unutar računa pod posebnim uvjetima, koji su porezno povoljniji i manje administrativno opterećeni. Cilj je da se, uvođenjem ovakvog računa, fizičkim osobama omogući dugoročna štednja u financijskim instrumentima koje će moći izabrati sami ili će ih po ovlaštenju izabrati upravitelj.

Prema Prijedlogu zakona o hrvatskom investicijskom računu, Hrvatski investicijski račun (HIR) poseban je individualni račun na kojem građanin može držati i trgovati dionicama, obveznicama i drugim financijskim instrumentima. Radi se o novom, zakonom uređenom obliku financijske štednje koji kombinira slobodu aktivnog upravljanja portfeljem te je potrebno urediti i porezni tretman primitaka ostvarenih ulaganjem imovine unutar hrvatskog investicijskog računa.

c) Posljedice koje će donošenjem zakona proisteći

[bookmark: _Hlk232075774]Povećanje postotka umanjenja odnosno 100 % umanjenje porezne obveze obračunane na dio porezne osnovice koji se odnosi na mirovinu, a na koju se plaća porez na dohodak po nižoj stopi dovest će do manjeg obuhvata poreznih obveznika koji podliježu oporezivanju po nižoj poreznoj stopi. Također, navedenim će se dodatno smanjiti porezno opterećenje i povećati neto primanja odnosno raspoloživi dohodak umirovljenika što je, između ostaloga, od utjecaja na povećanje potrošnje. Dodatnim rasterećenjem od oporezivanja mirovina smanjit će se i utjecaj inflacije na raspoloživi dohodak umirovljenika, kao jedne od ranjivijih skupina građana Republike Hrvatske.

Tablica 3. Komparativni prikaz mjesečnog obračuna dohotka umirovljenika prema trenutno važećim i predloženim odredbama (iznosi u eurima)
	 
	Mjesečni obračun prema trenutno važećim propisima
	Mjesečni obračun prema odredbama ovoga Prijedloga zakona

	
	UMANJENJE PREDUJMA POREZA NA MIROVINE ZA 50%
	UMANJENJE PREDUJMA POREZA NA MIROVINE ZA 100%

	
	PLAĆA
	MIROVINA
	PLAĆA
	MIROVINA

	1. Mjesečni dohodak 
	1.000,00
	1.000,00
	1.000,00
	1.000,00

	2. Osobni odbitak 
	0,00
	600,00
	0,00
	600,00

	3. Porezna osnovica 
	1.000,00
	400,00
	1.000,00
	400,00

	4. Dio porezne osnovice do 5.000,00 EUR za primjenu stope 20%
	1.000,00
	400,00
	1.000,00
	400,00

	5. Dio porezne osnovice iznad 5.000,00 EUR za primjenu stope 30%
	0,00
	0,00
	0,00
	0,00

	6. Porez po stopi 20%
	200,00
	80,00
	200,00
	80,00

	7. Porez po stopi 30% 
	0,00
	0,00
	0,00
	0,00

	8. Mjesečni porez
	200,00
	80,00
	200,00
	80,00

	9. Umanjenje poreza na mirovine 50% / 100%
	-
	40,00
	-
	80,00

	10. Ukupni mjesečni porez
	200,00
	40,00
	200,00
	0,00

	11. Neto plaća/mirovina
	800,00
	960,00
	800,00
	1.000,00

	12. MJESEČNI NETO RASPOLOŽIVI DOHODAK  
	1.760,00
	1.800,00



Temeljem prikazanog primjera poreznom obvezniku koji istovremeno ostvaruje dohodak od plaće u iznosu od 1.000,00 eura mjesečno i dohodak od mirovine u iznosu od 1.000,00 eura mjesečno, uz pretpostavku korištenja osobnog odbitka na mirovinu, dolazi do povećanja neto raspoloživog dohotka za 40,00 eura. 

Predloženim izmjenama koje se odnose na postupno smanjenje priznatih izdataka s porastom visine ostvarenih primitaka, sustav će s jedne strane postati jednostavniji i pregledniji, uz pravedniju raspodjelu poreznog opterećenja. S obzirom na to da porezno opterećenje ne raste za najveći broj poreznih obveznika stvorit će se poticajnije okruženje za male poduzetnike, olakšati ulazak u poduzetništvo i omogućiti stabilniji razvoj malih obrta, što dugoročno jača poduzetničku aktivnost i lokalno gospodarstvo. Naime, poreznim obveznicima koji će ostvarivati primitke do 40.000,00 eura neće doći do promjene odnosno istima će se i dalje priznavati paušalni izdaci od 85 %, dok će se poreznim obveznicima koji ostvaruju primitke u rasponu od 40.000,01 eura do 50.000,00 eura paušalni izdaci smanjit s 85 % na 70 %, a poreznima obveznicima koji ostvaruju primitke u rasponu od 50.000,01 eura do 60.000,00 eura s 85 % na 55 %. Predloženi model smanjenja izdataka koje se primjenjuje razmjerno visini ostvarenih primitaka u višim poreznim razredima, omogućuje postupno i predvidivo povećanje poreznih prihoda bez fiskalnog opterećenja poreznih obveznika s nižim primicima. Smanjenjem paušalnih izdataka za porezne obveznike koji ostvaruju veće primitke potiče se korištenje odgovarajućih pravnih oblika poslovanja u skladu s njihovom gospodarskom svrhom, jača transparentnost poslovanja te se osigurava dosljedna primjena propisa o dohotku.

Tablica 4. Pregled broja obveznika prema trenutno propisanim odredbama, koji se oporezuju paušalno prema udjelima u poreznim razredima za 2025. godinu

	POREZNI RAZRED
	UDIO OBVEZNIKA

	Primitak od 0,00 do 11.300,00 eura
	41,63 %

	Primitak od 11.300,01 do 15.300,00 eura
	8,67 %

	Primitak od 15.300,01 do 19.900,00 eura
	9,00 %

	Primitak od 19.900,01 do 30.600,00 eura
	14,85 %

	Primitak od 30.600,01 do 40.000,00 eura
	9,30 %

	Primitak od 40.000,01 do 50.000,00 eura
	7,44 %

	Primitak od 50.000,01 do 60.000,00 eura
	9,11 %

	UKUPNO
	100 %

	Izvor: PO SD obrazac; stanje na dan 25. svibnja 2026.
	



Promjene visine poreznog opterećenja primitaka ostvarenih od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova predstavlja umjereno porezno usklađivanje čiji je cilj, između ostalog uspostaviti pravedniji odnos između kratkoročnog, turističkog najma i dugoročnog najma, a ne ugroziti privatni smještaj kao važan segment hrvatskog turizma. Minimalni iznos paušalnog poreza povećava se isključivo u JLS-ima iz prve i druge kategorije ITR-a, odnosno u najatraktivnijim i najfrekventnijim turističkim sredinama koje ostvaruju najveće primitke od kratkoročnog turističkog najma i najveći broj dana popunjenosti. Predložene izmjene predstavljaju korak prema porezno uravnoteženijem tržištu stanovanja i turizma, a snažnim fokusom na održivost turističkih destinacija, pri čemu iznajmljivači u turizmu i dalje zadržavaju povoljniji porezni tretman u odnosu na dugoročni najam.

Nadalje, zbog činjenice da trenutnim odredbama Zakona za dohodak po osnovi razlike vrijednosti imovine i visine sredstava kojima je stečena odnosno potencijalnog nerazmjera imovine i ostvarenih dohodaka, nije propisan trenutak nastanka porezne obveze, promatra se svaka godina posebno, što zbog dugotrajnosti prvostupanjskog i drugostupanjskog postupka dovodi do nastupa zastare za znatni dio godina obuhvaćenih poreznim postupkom. Stoga se predlaže propisati kako porezna obveza za ukupno obuhvaćeno razdoblje nastaje u godini u kojoj je u tijeku postupka utvrđeno da ima osnove za oporezivanje.

Dalje, Prijedlogom zakona predlaže se da se na primitke ostvarene ulaganjem imovine evidentirane unutar hrvatskog investicijskog računa na način i pod uvjetima predloženim propisom kojim su uređeni hrvatski investicijski računi ne plaća porez na dohodak. Isto tako, predlaže se da se u slučaju neispunjenja uvjeta propisanih propisom kojim su uređeni hrvatski investicijski računi na primitke ostvarene ulaganjem imovine evidentirane unutar hrvatskog investicijskog računa plaća konačan porez na dohodak od kapitala po stopi od 12 % odnosno predlaže se propisivanje nove vrste dohotka od kapitala ostvarenog ulaganjem imovine putem Hrvatskog investicijskog računa koji bi bio oporeziv po stopi od 12 %. Predloženim uređenjem primitaka ostvarenih ulaganjem imovine unutar hrvatskog investicijskog računa uklonila bi se prepreka ulasku građana na tržište kapitala, a to je složenost i trenutačna porezna obveza pri svakoj transakciji čime bi se omogućilo da ulaganje bude dostupno i logično, bez potrebe za specijaliziranim znanjem ili složenim godišnjim prijavama. Na navedeni način želi se potaknuti građane na dugoročno ulaganje, povećati predvidljivost poreznog tretmana te smanjiti administrativno opterećenje. Istodobno, jasno definirani uvjeti i jedinstvena porezna stopa doprinose transparentnosti sustava, dok mogućnost neoporezivog ulaganja može pozitivno utjecati na razvoj domaćeg tržišta kapitala i povećanje financijske pismenosti građana.

III.	OCJENA I IZVORI SREDSTAVA POTREBNIH ZA PROVOĐENJE ZAKONA
S obzirom na predložene promjene u vezi s oslobođenjem plaćanja poreza na dohodak na mirovine, procjenjuje se da će isto imati financijski učinak na proračune odnosno smanjenje prihoda u proračunima JLS s osnove poreza na dohodak za oko 180 milijuna eura.

Financijski učinak predložene izmjene u vezi paušalnog oporezivanja samostalne djelatnosti procjenjuje se na 23,5 milijuna eura, što predstavlja očekivano povećanje prihoda JLS-a. Ovaj iznos proizlazi iz povećanja porezne osnovice obveznika koji dohodak od samostalne djelatnosti utvrđuju u paušalnom iznosu, budući da se smanjenjem priznatih izdataka povećava dio primitaka koji ulazi u oporezivanje.

U vezi s promjenama koje se odnose na izmjene visine paušalnog poreza po krevetu odnosno po smještajnoj jedinici u kampu učinak na proračune JLS-a se ne može procijeniti s obzirom na to da će visina paušalnog poreza ovisiti o odlukama koje donesu njihova predstavnička tijela i o kategoriji u koju će pripasti pojedina JLS s obzirom na njezin ITR na osnovu koje se utvrđuje visina paušalnog poreza u propisanim granicama.

Također, u vezi promjena koje se odnose na neoporezivanje ostvarenih primitaka na temelju ulaganja putem hrvatskog investicijskog računa sve dok su zadovoljeni svi uvjeti koje propisuje propis kojim je uređeno ulaganje u financijske instrumente putem hrvatskog investicijskog računa učinak na proračune JLS ne može se procijeniti budući da je riječ o instrumentu koji se tek uvodi na tržište kapitala.




PRIJEDLOG ZAKONA O IZMJENAMA I DOPUNAMA ZAKONA O POREZU NA DOHODAK


[bookmark: _Hlk229984631]Članak 1.

U Zakonu o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.), u članku 9. stavku 1. točki 26. riječi: „i/ili“ brišu se.

U točki 27. iza riječi: „iznosa“ briše se točka i dodaju riječi: „i/ili“.

Iza točke 27. dodaje se točka 28. koja glasi:

„28. primitke ostvarene ulaganjem imovine evidentirane unutar hrvatskog investicijskog računa na način i pod uvjetima propisanim propisom kojim su uređeni hrvatski investicijski računi.“.

Članak 2.

[bookmark: _Hlk172015397]U članku 24. stavak 5. mijenja se i glasi:

„(5) Obračunani predujam poreza na dohodak od nesamostalnog rada iz stavaka 2. i 3. ovoga članka umanjuje se za 50 % poreznim obveznicima koji imaju prebivalište i borave na području jedinica lokalne samouprave razvrstanih u I. skupinu po stupnju razvijenosti prema posebnom propisu o regionalnom razvoju Republike Hrvatske i na području Grada Vukovara utvrđenog prema posebnom propisu o obnovi i razvoju Grada Vukovara po osnovi dohotka od nesamostalnog rada, osim dohotka od nesamostalnog rada iz članka 21. stavka 2. ovoga Zakona.“.

Iza stavka 5. dodaje se stavak 6. koji glasi:

„(6) Obračunani predujam poreza na dohodak iz stavaka 2. i 3. ovoga članka na dio porezne osnovice na koju se primjenjuje niža porezna stopa umanjuje se za 100 % umirovljenicima po osnovi ostvarenog dohotka od nesamostalnog rada iz članka 21. stavka 2. ovoga Zakona.“.

Članak 3.

U članku 46. stavku 1. riječi: „mirovinu ili za 50% razmjernog dijela porezne obveze koja se odnosi na ostali dohodak od nesamostalnog rada“ zamjenjuju se riječima: „dohodak od nesamostalnog rada, osim dohotka od nesamostalnog rada iz članka 21. stavka 2. ovoga Zakona“.

Iza stavka 4. dodaje se novi stavak 5. koji glasi:

„(5) Godišnji porez na dohodak koji se utvrđuje prema poreznoj osnovici iz članka 18. ovoga Zakona umanjuje se umirovljenicima i to za 100 % razmjernog dijela porezne obveze obračunane na dio porezne osnovice na koju se sukladno članku 19. ovoga Zakona plaća godišnji porez po nižoj stopi, a koja se odnosi na mirovinu.“.

Dosadašnji stavci 5. do 9. postaju stavci 6. do 10.

Dosadašnji stavak 10. koji postaje stavak 11. mijenja se i glasi:
„(11) Od utvrđenog i umanjenog godišnjeg poreza na dohodak, sukladno stavcima 1. do 3. i stavku 5. ovoga članka, odbijaju se iznosi plaćenog predujma poreza po svim iskazanim dohocima prema članku 13. ovoga Zakona te se utvrđuje razlika za uplatu ili povrat poreza.“.
Dosadašnji stavci 11. do 14. postaju stavci 12. do 15.

Članak 4.
U članku 57. stavak 4. mijenja se i glasi:

„(4) Za slučaj iz stavka 2. ovoga članka, predstavničko tijelo jedinice lokalne samouprave obvezno je donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim Zakonom i to:

	Kategorija jedinice lokalne samouprave prema indeksu turističke razvijenosti
	Iznos paušalnog poreza u eurima i centima

	I
	150,00 - 300,00

	II
	100,00 - 200,00

	III
	30,00 - 150,00

	IV,0
	20,00 -100,00


“.

Stavak 7. mijenja se i glasi:

„(7) Ako predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj, određuje se:

	Kategorija jedinice lokalne samouprave prema indeksu turističke razvijenosti
	Iznos paušalnog poreza u eurima i centima

	I
	225,00

	II
	150,00

	III
	90,00

	IV, 0
	60,00


“.


Članak 5.

U članku 64. stavku 1. iza riječi: „kapitalni dobici,“ dodaju se riječi: „primici po osnovi imovine unutar hrvatskog investicijskog računa,“.

[bookmark: _Hlk232067929]Članak 6.

[bookmark: _Hlk231903253]Iza članka 67. dodaju se naslov iznad članka i članak 67.a koji glase:

„Dohodak od kapitala po osnovi imovine unutar hrvatskog investicijskog računa

Članak 67.a

„(1) Dohotkom od kapitala po osnovi imovine unutar hrvatskog investicijskog računa iz članka 64. stavka 1. ovoga Zakona smatraju se primici ostvareni ulaganjem imovine unutar hrvatskog investicijskog računa, u slučaju neispunjenja uvjeta propisanih propisom kojim su uređeni hrvatski investicijski računi.

[bookmark: _Hlk232081951](2) Porez na dohodak iz stavka 1. ovoga članka plaća se po stopi iz članka 70. stavka 21. ovoga Zakona na iznos isplaćenog primitka s hrvatskog investicijskog računa koji u trenutku isplate prelazi kumulativni iznos svih uplata vlasnika hrvatskog investicijskog računa na taj račun, utvrđen sukladno propisu kojim su uređeni hrvatski investicijski računi.“.

[bookmark: _Hlk230786421]Članak 7.

U članku 70. iza stavka 20. dodaje se novi stavak 21. koji glasi:

„(21) Porez na dohodak od kapitala na primitke ostvarene ulaganjem imovine unutar hrvatskog investicijskog računa iz članka 67.a stavka 1. ovoga Zakona, obračunavaju, obustavljaju i uplaćuju ovlašteni posrednici sukladno propisu kojim su uređeni hrvatski investicijski računi, istodobno s isplatom primitka kao porez po odbitku po stopi od 12 %.“.

Dosadašnji stavak 21. postaje stavak 22.

[bookmark: _Hlk236122866]Članak 8.

U članku 78. iza stavka 4. dodaje se stavak 5. koji glasi:

„(5) Porezna obveza za ukupno obuhvaćeno razdoblje iz članka 89. stavka 8. ovoga Zakona nastaje u godini u kojoj je u tijeku postupka utvrđeno da ima osnove za oporezivanje.“.

Članak 9.

[bookmark: _Hlk175595490]U članku 82. stavku 6. riječi: „po stopi od 12%“ brišu se, a riječi: „stavka 10.“ zamjenjuju se riječima: „stavka 11.“.

U stavku 7. riječi: „stavka 10.“ zamjenjuju se riječima: „stavka 11.“.

U stavku 11. riječi: „visinu paušalnog dohotka i poreza na dohodak,“ brišu se. 

Članak 10.

Iza članka 82. dodaje se naslov iznad članka i članak 82.a koji glase:

„Utvrđivanje godišnjeg paušalnog dohotka i poreza na dohodak

Članak 82.a

(1) Poreznom obvezniku iz članka 82. stavka 1. ovoga Zakona godišnji paušalni dohodak za samostalnu djelatnost utvrđuje se:

1. u iznosu 1.695,00 eura što je razlika između primitka u iznosu 11.300,00 eura i porezno priznatih izdataka u visini 85 %, ako porezni obveznik u poreznom razdoblju ostvaruje ukupni godišnji primitak do 11.300,00 eura

2. u iznosu 2.295,00 eura što je razlika između primitka u iznosu 15.300,00 eura i porezno priznatih izdataka u visini 85 %, ako porezni obveznik u poreznom razdoblju ostvaruje ukupni godišnji primitak od 11.300,01 eura do 15.300,00 eura

3. u iznosu 2.985,00 eura što je razlika između primitka u iznosu 19.900,00 eura i porezno priznatih izdataka u visini 85 %, ako porezni obveznik u poreznom razdoblju ostvaruje ukupni godišnji primitak od 15.300,01 eura do 19.900,00 eura

4. u iznosu 4.590,00 eura što je razlika između primitka u iznosu 30.600,00 eura i porezno priznatih izdataka u visini 85 %, ako porezni obveznik u poreznom razdoblju ostvaruje ukupni godišnji primitak od 19.900,01 eura do 30.600,00 eura

5. u iznosu 6.000,00 eura što je razlika između primitka u iznosu 40.000,00 eura i porezno priznatih izdataka u visini 85 %, ako porezni obveznik u poreznom razdoblju ostvaruje ukupni godišnji primitak od 30.600,01 eura do 40.000,00 eura

6. u iznosu 15.000,00 eura što je razlika između primitka u iznosu 50.000,00 eura i porezno priznatih izdataka u visini 70 %, ako porezni obveznik u poreznom razdoblju ostvaruje ukupni godišnji primitak od 40.000,01 eura do 50.000,00 eura

7. u iznosu 27.000,00 eura što je razlika između primitka u iznosu 60.000,00 eura i porezno priznatih izdataka u visini 55 %, ako porezni obveznik u poreznom razdoblju ostvaruje ukupni godišnji primitak od 50.000,01 eura do 60.000,00 eura.

(2) Godišnji paušalni dohodak iz stavka 1. ovoga članka jest i godišnja porezna osnovica za utvrđivanje godišnjeg paušalnog poreza.

(3) Porezno priznati izdaci iz stavka 1. ovoga članka uključuju sve nastale izdatke i iznos izdatka za uplaćene doprinose za obvezna osiguranja po posebnim propisima.

(4) Godišnji paušalni porez na dohodak utvrđuje se primjenom porezne stope od 12 % na godišnji paušalni dohodak utvrđen stavkom 1. ovoga članka.“.


[bookmark: _Hlk238110998]Članak 11.

U članku 87. iza stavka 6. dodaje se novi stavak 7. koji glasi:

„(7) Ako porezni obveznik u roku iz članka 87. stavka 4. ovoga Zakona ne podnese prijavu u registar poreznih obveznika, Porezna uprava može na temelju podataka prikupljenih na temelju odredaba ovoga Zakona i podataka prikupljenih kroz porezne postupke iz nadležnosti Porezne uprave u postupku utvrđivanja poreza odlučiti o potrebi upisa poreznog obveznika u registar poreznih obveznika po službenoj dužnosti.“.

Dosadašnji stavak 7. koji postaje stavak 8. mijenja se i glasi:

„(8) Ministar financija pravilnikom propisuje oblik i sadržaj prijave te način provedbe upisa u registar poreznih obveznika iz stavka 1. ovoga članka.“.

Članak 12.

[bookmark: _Hlk232081533]U članku 92. stavku 1. točki 1. riječi: „stavak 11.“ zamjenjuju se riječima: „stavak 13.“.

[bookmark: _Hlk236122887]PRIJELAZNE I ZAVRŠNE ODREDBE

[bookmark: _Hlk134795657][bookmark: _Hlk102997450]Članak 13.

(1) Predstavnička tijela jedinica lokalne samouprave koja su visinu paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj utvrdila odlukom sukladno članku 57. stavku 4. Zakona o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.) dužna su donijeti novu odluku sukladno članku 4. ovoga Zakona ako je iznos paušalnog poreza izvan granica propisanih člankom 4. ovoga Zakona.

(2) Odluku iz stavka 1. ovoga članka predstavnička tijela jedinice lokalne samouprave dužna su donijeti te dostaviti Poreznoj upravi najkasnije do 1. ožujka 2027., a ista se primjenjuje sve do donošenja nove odluke.

(3) Ako predstavničko tijelo jedinice lokalne samouprave ne donese odluku u propisanom roku iz stavka 1. ovoga članka, visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj određuje se sukladno članku 4. ovoga Zakona.

Članak 14.

(1) Dohodak ostvaren do 31. prosinca 2026. oporezivat će se po Zakonu o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.).

(2) Postupci koji su započeti po članku 76. Zakona o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.), a nisu dovršeni do stupanja na snagu ovoga Zakona, dovršit će se po odredbama toga Zakona.


Članak 15.

[bookmark: _Hlk174348363]Ministar financija će u roku od 90 dana od dana stupanja na snagu ovoga Zakona uskladiti sljedeće pravilnike s odredbama ovoga Zakona:

· [bookmark: _Hlk175840934]Pravilnik o porezu na dohodak („Narodne novine“, br. 10/17., 128/17., 106/18., 1/19., 80/19., 1/20., 74/20., 1/21., 102/22., 112/22., 156/22., 1/23., 3/23. – ispravak, 56/23., 143/23., 16/25. i 157/25)

· Pravilnik o paušalnom oporezivanju djelatnosti iznajmljivanja i organiziranja smještaja u turizmu („Narodne novine“, br. 1/19., 1/20., 1/21., 156/22., 1/24. i 16/25.)

· Pravilnik o paušalnom oporezivanju samostalnih djelatnosti („Narodne novine“, br. 1/20., 1/21., 156/22., 15/23., 1/24. i 16/25.).

Članak 16.

Ovaj Zakon objavit će se u „Narodnim novinama“, a stupa na snagu 1. siječnja 2027.

O B R A Z L O Ž E N J E
Uz članak 1. 

Ovim člankom predlaže se propisati da se porez na dohodak ne plaća na primitke ostvarene ulaganjem imovine evidentirane unutar hrvatskog investicijskog računa na način i pod uvjetima propisnim propisom kojim su uređeni hrvatski investicijski računi.

Uz članak 2. 

Ovim člankom predlaže se propisati nastavak primjene već propisane porezne olakšice za umirovljenike prilikom utvrđivanja mjesečne porezne obveze na mirovinu uz povećanje postotka umanjenja s 50 % na 100 %. Odnosno predlaže se 100 % umanjenje porezne obveze obračunane na dio porezne osnovice koji se odnosi na mirovinu, a na koju se plaća mjesečni porez po nižoj stopi. Dakle, predlaže se 100 % umanjenje porezne obveze umirovljenika obračunate na mirovinu na iznos mjesečne porezne osnovice do 5.000,00 eura. Članak se dodatno nomotehnički uređuje na način da se primjena te olakšice propisuje posebnim stavkom zbog jasnije primjene propisa.

Uz članak 3.

Ovim člankom predlaže se propisati nastavak primjene već propisane porezne olakšice za umirovljenike prilikom utvrđivanja godišnje porezne obveze na mirovinu uz povećanje postotka umanjenja s 50 % na 100 %. Odnosno predlaže se 100 % umanjenje porezne obveze obračunane na dio porezne osnovice koji se odnosi na mirovinu, a na koju se plaća godišnji porez po nižoj stopi. Dakle, predlaže se 100 % umanjenje porezne obveze umirovljenika obračunate na mirovinu na iznos godišnje porezne osnovice do 60.000,00 eura. Članak se dodatno nomotehnički uređuje na način da se primjena te olakšice propisuje posebnim stavcima zbog jasnije primjene propisa.

Uz članak 4.

Predlaže se propisati izmijenjeni raspon visine paušalnog poreza po krevetu/smještajnoj jedinici u kampu/smještajnoj jedinici u objektu za robinzonski smještaj, a o kojoj odluku donosi predstavničko tijelo JLS sukladno kategoriji u koju je JLS razvrstana prema ITR-u sukladno posebnom propisu. Navedeno se predlaže propisati na način da se donje granice propisanih raspona za I i II kategoriju JLS prema ITR povećaju i to: sa 100,00 eura na 150,00 eura, sa 70,00 eura na 100,00 eura. Isto tako, predlažu se izmjene visine paušalnog poreza u slučaju da predstavničko tijelo JLS ne donese odluku za navedene kategorije i to sa: 200,00 eura na 225,00 eura, sa 135,00 eura na 150,00 eura.

Uz članak 5. 

Radi dodavanja nove vrste dohotka od kapitala predlaže se proširiti odredbu za naziv: „primici po osnovi imovine unutar hrvatskog investicijskog računa“.

Uz članak 6.

Ovim člankom predlaže se dodati naslov nove vrste dohotka od kapitala koji glasi: „Dohodak od kapitala po osnovi imovine unutar hrvatskog investicijskog računa“. Također, navedenim člankom predlaže se propisati koji se primici ostvareni ulaganjem imovine unutar hrvatskog investicijskog računa (u daljnjem tekst: HIR) smatraju dohotkom od kapitala po osnovi imovine unutar HIR-a iz članka 64. stavka 1. Zakona o porezu na dohodak. Konkretno, predlaže se propisati da se dohotkom od kapitala po osnovi imovine unutar hrvatskog investicijskog računa smatraju primici ostvareni ulaganjem imovine unutar hrvatskog investicijskog računa u slučaju neispunjenja uvjeta propisanih propisom kojim su uređeni hrvatski investicijski računi te da se porez na tako ostvareni dohodak plaća na iznos isplaćenog primitka s hrvatskog investicijskog računa koji u trenutku isplate prelazi kumulativni iznos svih uplata vlasnika hrvatskog investicijskog računa na taj račun. Odnosno, sredstva isplaćena s HIR-a bi se oporezivala porezom na dohodak jedino u slučaju kada vlasnik HIR-a ne bi ispoštovao uvjete propisane Zakonom o HIR-u, a to su da maksimalno uložen iznos može biti do 200.000,00 eura te da minimalno 20 % uloženog iznosa mora biti uloženo u hrvatske financijske instrumente. Dakle, porez na dohodak plaćao bi se jedino u slučaju kada se utvrdi da vlasnik HIR-a nije ispoštovao te uvjete, i to na iznos razlike ukupno uloženog iznosa na HIR i isplaćenog iznosa s HIR-a neovisno o trenutku isplate. Primjerice, građanin koji je na HIR uložio 100.000,00 eura i nije ispoštovao uvjet od 20 % ulaganja u hrvatske financijske instrumente, a vrijednost financijske imovine na HIR-u je porasla za 50.000,00 eura (ukupno 150.000,00 eura) kada mu se s HIR-a isplaćuje iznos od 80.000,00 eura isplata bi bila neoporeziva. Kada mu se naknadno s HIR-a isplaćuje 30.000,00 eura u tom slučaju iznos od 20.000,00 eura je neoporeziv, a iznos od 10.000,00 eura se oporezuje primjenjujući odredbe ovoga članka, budući da može se neoporezivo isplatiti sveukupno 100.000,00 eura, koliko je i uložio. Daljnje isplate s HIR-a (preostalih 40.000,00 eura) su u cijelosti oporezive.

Uz članak 7.

Ovim člankom predlaže se propisati da porez na dohodak od kapitala na primitke ostvarene ulaganjem imovine unutar hrvatskog investicijskog računa obračunavaju, obustavljaju i uplaćuju ovlašteni posrednici sukladno propisu kojim je uređen hrvatski investicijski račun, istodobno s isplatom primitka kao porez po odbitku po stopi od 12 %.

Uz članak 8.

[bookmark: _Hlk231555477]Prema članku 108. stavku 2. Općeg poreznog zakona zastara prava na utvrđivanje porezne obveze i kamata počinje teći istekom godine u kojoj je nastala porezna obveza. Nastanak porezne obveze propisan je posebnim poreznim zakonima.
Sukladno članku 89. stavku 8. Zakona o porezu na dohodak, postupak pokrenut na temelju stavaka 5. i 6. istoga članka provodi se za imovinu stečenu u rokovima zastare propisane zakonom kojim je uređen opći porezni postupak (prethodnih šest godina).
U slučaju nerazmjera imovine i prijavljenog dohotka radi se o posebnoj kategoriji konačnog drugog dohotka iz članka 76. Zakona o porezu na dohodak. Zbog činjenice da Zakonom o porezu na dohodak nije propisan trenutak nastanka porezne obveze, promatra se svaka godina posebno, što zbog dugotrajnosti prvostupanjskog i drugostupanjskog postupka dovodi do nastupa zastare za znatni dio godina obuhvaćenih poreznim postupkom. Iz odredbi ovoga Prijedloga zakona proizlazi da je cilj utvrditi jedinstveni dohodak po osnovi potencijalnog nerazmjera nastalog na temelju provjere imovine stečene u prethodnih šest godina. Stoga je potrebno dodatno propisati vrijeme nastanka porezne obveze.




Uz članak 9. 

Ovim člankom predlaže se nomotehnički urediti odredbu koja se odnosi na način utvrđivanja godišnjeg poreza u paušalnom iznosu. Naime člankom 10. ovoga Prijedloga zakona propisuje se novi članak kojim se pojašnjavaju iznosi i porezni razredi te primjena priznatih poreznih izdataka pri paušalnom oporezivanju dohotka od obavljanja samostalne djelatnosti. Istim će biti uređena i primjena porezne stope pri utvrđivanju godišnje obveze poreza na dohodak u paušalnom iznosu. Također, odredba se nomotehnički uređuje u dijelu pozivanja na ispravan stavak ovoga članka Zakona.

Uz članak 10.

Iznosi i razredi godišnjeg paušalnog dohotka poreznih obveznika koji obavljaju samostalnu djelatnost trenutačno su uređeni Pravilnikom o paušalnom oporezivanju samostalnih djelatnosti. Radi osiguranja veće pravne sigurnosti i jasnoće, predlaže se navedeno propisati zakonom. Uz zakonsko propisivanje navedenih odredbi, predlaže se izmjena iznosa priznatih izdataka za više porezne razrede na način da se oni postupno smanjuju, što u konačnici dovodi do većeg poreznog opterećenja za više razrede ostvarenih primitaka. Takav model omogućuje prilagođavanje poreznog opterećenja, uz istodobno smanjivanje razlika u ukupnom fiskalnom opterećenju plaće radnika u radnom odnosu i obavljanja djelatnosti putem paušalnog obrta. Time se osigurava pravedniji i uravnoteženiji porezni okvir, smanjuje se razlika u opterećenju plaće radnika i paušalnog obrta te se jača fiskalna neutralnost, čime se doprinosi održivosti poreznog sustava i osigurava ravnopravniji položaj poreznih obveznika.

Uz članak 11.

Ovim člankom uređuje se postupanje Porezne uprave u slučajevima kada porezni obveznik ne ispuni svoju zakonsku obvezu prijave u registar poreznih obveznika u propisanom roku. Dakle,  predlaže se propisati da Porezna uprava u takvim situacijama, primjerice ukoliko raspolaže podacima da porezni obveznik obavlja djelatnost ili se to utvrdi u poreznom postupku, može u postupku utvrđivanja poreza odlučiti o potrebi upisa poreznog obveznika u registar poreznih obveznika po službenoj dužnosti. Također, ovim člankom se daje ovlast ministru financija da pravilnikom propisuje i način provedbe upisa u registar poreznih obveznika.

Uz članak 12.

[bookmark: _Hlk232081595]Ovim člankom se nomotehnički uređuje pozivanje na ispravan stavak članka 46. Zakona s obzirom na promjene broja stavaka u tom članku.

Uz članak 13.

Ovim člankom predlaže se propisati da su JLS obvezne za 2027. godinu donijeti odluke kojima će se propisati visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj u rasponima predloženima ovim Zakonom i to do 1. ožujka 2027. te ih u istom roku dostaviti Poreznoj upravi. Donesena odluka primjenjivat će se sve do donošenja nove odluke. Ako predstavničko tijelo JLS ne donese odluku u propisanom roku, visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj odredit će se sukladno iznosima predloženim ovim Zakonom. 

Uz članak 14.

Ovim člankom predlaže se propisati da će se dohodak ostvaren do 31. prosinca 2026. oporezivati po Zakonu o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.) te da će se postupci koji su započeti po članku 76. Zakona o porezu na dohodak („Narodne novine“, br. 115/16., 106/18., 121/19., 32/20., 138/20., 151/22., 114/23. i 152/24.), a nisu dovršeni do stupanja na snagu ovoga Zakona, dovršiti po odredbama toga Zakona.

Uz članak 15.

Ovim člankom predlaže se propisati da će ministar financija uskladiti provedbene propise i to: Pravilnik o porezu na dohodak („Narodne novine“, br. 10/17., 128/17., 106/18., 1/19., 80/19., 1/20., 74/20., 1/21., 102/22., 112/22., 156/22., 1/23., 3/23. – ispravak, 56/23., 143/23., 16/25. i 157/25), Pravilnik o paušalnom oporezivanju samostalnih djelatnosti („Narodne novine“, br. 1/20., 1/21., 156/22., 15/23., 1/24. i 16/25.) te Pravilnik o paušalnom oporezivanju djelatnosti iznajmljivanja i organiziranja smještaja u turizmu („Narodne novine“, br. 1/19., 1/20., 1/21., 156/22., 1/24. i 16/25.) u roku od 90 dana od dana njegova stupanja na snagu.

Uz članak 16.
Ovim člankom propisuje se stupanje na snagu ovoga Zakona.

TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU
POGLAVLJE VII.
PRIMICI NA KOJE SE NE PLAĆA POREZ NA DOHODAK

Članak 9.

(1) Porez na dohodak ne plaća se na:

1. naknadu razlike plaće za vrijeme vojne službe u Oružanim snagama Republike Hrvatske

2. naknadu plaće pripadnicima civilne zaštite i drugim osobama za djelatnost u okviru civilne zaštite i zaštite od elementarnih nepogoda

3. naknadu plaće zbog privremene spriječenosti za rad isplaćenu na teret Hrvatskog zavoda za zdravstveno osiguranje, državnog proračuna i centara za socijalnu skrb

4. nagrade učenicima za vrijeme praktičnog rada i naukovanja i naknade učenicima za vrijeme dualnog obrazovanja, do propisanog iznosa

5. nagrade učenicima i studentima osvojene na natjecanjima u okviru obrazovnog sustava i organiziranim školskim i sveučilišnim natjecanjima

6. primitke učenika i studenata na školovanju za rad preko učeničkih i studentskih udruga, po posebnim propisima, a do propisanog iznosa

7. naknade štete zbog posljedica nesreće na radu prema odluci suda ili nagodbi u tijeku sudskog postupka, ako je naknada određena u jednokratnom iznosu

8. naknade i nagrade koje osuđene osobe primaju za rad u kazneno-popravnim ustanovama i domovima za preodgoj

9. primitke radnika i fizičkih osoba iz članka 21. ovoga Zakona po osnovi naknada, potpora i nagrada koje im isplaćuje poslodavac i isplatitelj primitka, odnosno plaće, do propisanih iznosa, te primitke bivših radnika i nasljednika bivših radnika po osnovi naknada, potpora i nagrada koje isplaćuje poslodavac i isplatitelj primitka, odnosno plaće, a koje su dospjele na isplatu za vrijeme trajanja radnog odnosa ili je pravo na isplatu nastalo za vrijeme trajanja radnog odnosa do propisanih iznosa

10. primitke po osnovi naknada, potpora i nagrada osoba koje obavljaju samostalne djelatnosti iz članka 29. ovoga Zakona i drugih djelatnosti koje se oporezuju na način propisan za samostalnu djelatnost, do propisanih iznosa

11. primitke po osnovi službenih putovanja fizičkih osoba koje do trenutka isplate navedenih primitaka u istom poreznom razdoblju nisu ostvarile primitke po osnovi nesamostalnog rada iz članka 21. ovoga Zakona ili primitke od kojih se utvrđuje drugi dohodak iz članka 39. ovoga Zakona, u neprofitnim organizacijama uz naknadu, a do propisanog iznosa

12. primitke po osnovi službenih putovanja po osnovi prijevoza i noćenja koje isplatitelji – neprofitne organizacije isplaćuju fizičkim osobama koje za te organizacije obavljaju poslove iz njihovoga djelokruga odnosno za njihove potrebe i uz naknadu, a pod uvjetom da računi o obavljenim uslugama prijevoza i noćenja glase na isplatitelja – neprofitnu organizaciju

13. potpora djetetu za školovanje do 15. godine života odnosno do završetka osnovnoškolskog obrazovanja, koju poslodavac isplaćuje djetetu umrlog radnika ili djetetu bivšeg radnika kod kojeg je nastupio potpuni gubitak radne sposobnosti, uz uvjet da bivši radnik ne ostvaruje primitke iz članka 21. ovoga Zakona, ukupno do propisanog iznosa

14. stipendije učenicima za redovito školovanje na srednjim školama te studentima u redovitom statusu na sveučilišnim prijediplomskim studijima, sveučilišnim diplomskim studijima, sveučilišnim integriranim prijediplomskim i diplomskim studijima odnosno stručnim prijediplomskim studijima i stručnim diplomskim studijima, ukupno do propisanog iznosa

15. stipendije studenata u redovitom statusu na sveučilišnim prijediplomskim studijima, sveučilišnim diplomskim studijima, sveučilišnim integriranim prijediplomskim i diplomskim studijima odnosno stručnim prijediplomskim studijima i stručnim diplomskim studijima i studenata na poslijediplomskoj razini te poslijedoktoranada za koje su sredstva planirana u državnom proračunu Republike Hrvatske i stipendije koje se isplaćuju, odnosno dodjeljuju iz proračuna Europske unije, uređene posebnim međunarodnim sporazumima, i to studentima za redovito školovanje na visokim učilištima

16. športske stipendije koje se prema posebnim propisima isplaćuju športašima za njihovo športsko usavršavanje, do propisanog iznosa

17. nagrade za športska ostvarenja i naknade športašima amaterima prema posebnim propisima, do propisanih iznosa

18. premije dobrovoljnoga mirovinskog osiguranja koje poslodavac uplaćuje u korist svojeg radnika, uz njegov pristanak, tuzemnom dobrovoljnom mirovinskom fondu, koji je registriran u skladu s propisima koji uređuju dobrovoljno mirovinsko osiguranje, do visine 67,00 eura za svaki mjesec poreznog razdoblja, odnosno ukupno do 804,00 eura​ godišnje

19. stipendije studentima u redovitom statusu na visokim učilištima, izabranima na javnim natječajima kojima mogu pristupiti svi studenti pod jednakim uvjetima koje isplaćuju, odnosno dodjeljuju zaklade, fundacije, ustanove i druge institucije registrirane u Republici Hrvatskoj za odgojno-obrazovne ili znanstvenoistraživačke svrhe, koje djeluju u skladu s posebnim propisima, osnovane s namjenom stipendiranja

20. novčanu naknadu za vrijeme nezaposlenosti, novčane pomoći i naknade troškova prijevoza koje isplaćuje Hrvatski zavod za zapošljavanje prema propisima o zapošljavanju

21. primitke koji se kao bespovratna sredstva isplaćuju iz fondova i programa Europske unije putem tijela akreditiranih u skladu s pravilima Europske unije u Republici Hrvatskoj za provedbu aktivnosti mobilnosti u okviru programa i fondova Europske unije, a u svrhe obrazovanja i stručnog usavršavanja, u skladu s financijskom uredbom Europske komisije, do propisanih iznosa

22. Primitke u visini razlike između primljenih bespovratnih novčanih sredstava isplaćenih iz fondova Europske unije i državnog proračuna Republike Hrvatske za provedbu mjere trajne obustave ribolovne aktivnosti ili mjere trajnog ukidanja prava na obavljanje ribolova obalnim mrežama potegačama, malim plivaricama i gospodarskog sakupljanja crvenog koralja uz uništenje plovila ili ribolovnih alata, u skladu s posebnim propisima, i knjigovodstvene vrijednosti uništenog plovila odnosno ribolovnih alata

23. stipendije studenata na poslijediplomskim studijima u skladu s točkama 14., 15. i 19. ovoga stavka te primitke, osim primitaka iz članka 5.​ ovoga Zakona, koji se isplaćuju studentima na poslijediplomskoj razini​, poslijedoktorandima, istraživačima i znanstvenicima u skladu s točkama 15. i 19. ovoga stavka odnosno iz fondova i programa Europske unije i drugih međunarodnih fondova i programa uređenih posebnim propisima i međunarodnim sporazumima, za pokriće troškova školovanja, usavršavanja i znanstvenih istraživanja, odobrenih na temelju javnih natječaja, vjerodostojnih isprava i do propisanih iznosa

24. premije dodatnog i dopunskog zdravstvenog osiguranja koje poslodavac uplaćuje u korist svojeg radnika, osiguravatelju odnosno Hrvatskom zavodu za zdravstveno osiguranje prema propisu kojim je uređeno dobrovoljno zdravstveno osiguranje, do propisanog iznosa 

25. nacionalnu naknadu za starije osobe prema posebnim propisima 

26. primitke fizičkih osoba ostvarene po osnovi obavljanja nesamostalnog rada ili djelatnosti za poslodavca koji nije registriran u Republici Hrvatskoj temeljem stečenog statusa digitalnog nomada sukladno posebnom propisu i/ili 

27. primitke, po osnovi nagrade za dobro obavljenu uslugu primljene od strane trećih osoba (napojnice) evidentirane u sustavu fiskalizacije prema posebnom propisu o fiskalizaciji, do propisanog iznosa. 

(2) Ministar financija pravilnikom propisuje visine neoporezivih iznosa i vrste porezno priznatih troškova, vjerodostojne isprave na temelju kojih se odobravaju troškovi te oblik i sadržaj evidencija i izvješća o ostvarenim primicima namijenjenih pokriću troškova iz stavka 1. točaka 4., 6., 9., 10., 11., 13., 14., 16., 17., 21., 23., 24. i 27. ovoga članka.


Utvrđivanje predujma poreza na dohodak od nesamostalnog rada

Članak 24.

(1) Kod dohotka od nesamostalnog rada predujam poreza obračunava, obustavlja i uplaćuje poslodavac i isplatitelj primitka ili plaće, odnosno mirovine ili sam porezni obveznik, prilikom svake isplate prema propisima koji važe na dan isplate.

(2) Predujam poreza na dohodak od nesamostalnog rada obračunava se od porezne osnovice koju čini iznos svih primitaka od nesamostalnog rada ostvarenih tijekom jednog mjeseca, umanjen za izdatke prema članku 23. ovoga Zakona koji su uplaćeni i umanjen za iznos mjesečnog osobnog odbitka: za rezidenta u skladu s člankom 14. stavcima 1. i 3. ovoga Zakona, odnosno za nerezidenta u skladu s člankom 16. stavkom 1. ovoga Zakona, a na temelju porezne kartice iz članka 26. ovoga Zakona.

(3) Predujam poreza na dohodak od nesamostalnog rada obračunava se primjenom stopa utvrđenih prema članku 19.a ovoga Zakona, i to:

– niže stope na mjesečnu poreznu osnovicu do visine 5.000,00 eura te

– više stope na mjesečnu poreznu osnovicu koji prelazi iznos od 5.000,00 eura.

(4) Na način propisan stavcima 1. – 3. ovoga članka, dužna je postupiti i inozemna organizacija, koja ne uživa diplomatski imunitet u Republici Hrvatskoj i službenici te organizacije sa sjedištem, odnosno prebivalištem u Republici Hrvatskoj pri isplati primitaka od nesamostalnog rada radnicima i fizičkim osobama koje ostvaruju te primitke.

(5) Obračunani predujam poreza na dohodak od nesamostalnog rada iz stavaka 2. i 3. ovoga članka umanjuje se za 50% umirovljenicima po osnovi ostvarenog dohotka od mirovine ili poreznim obveznicima koji imaju prebivalište i borave na području jedinica lokalne samouprave razvrstanih u I. skupinu po stupnju razvijenosti prema posebnom propisu o regionalnom razvoju Republike Hrvatske i na području Grada Vukovara utvrđenog prema posebnom propisu o obnovi i razvoju Grada Vukovara.

POGLAVLJE IX.
POSTUPAK ZA UTVRĐIVANJE I NAPLATU GODIŠNJEG POREZA

Odjeljak 1.
UTVRĐIVANJE GODIŠNJEG POREZA

Godišnji porez na dohodak

Članak 46.

(1) Godišnji porez na dohodak utvrđuje se prema poreznoj osnovici iz članka 18. ovoga Zakona te se tako utvrđen godišnji porez umanjuje za 50% razmjernog dijela porezne obveze koja se odnosi na mirovinu ili za 50% razmjernog dijela porezne obveze koja se odnosi na ostali dohodak od nesamostalnog rada ako porezni obveznik ima prebivalište i boravi na području jedinica lokalne samouprave razvrstanih u I. skupinu po stupnju razvijenosti prema posebnom propisu o regionalnom razvoju Republike Hrvatske i/ili na području Grada Vukovara utvrđenog prema posebnom propisu o obnovi i razvoju Grada Vukovara.​

(2) Godišnji porez na dohodak koji se utvrđuje prema poreznoj osnovici iz članka 18. ovoga Zakona umanjuje se:

– fizičkim osobama do 25 godina života koje ostvare dohodak od nesamostalnog rada (plaću iz članka 21. stavka 1. točke 1. ovoga Zakona) i to za 100% razmjernog dijela porezne obveze obračunane na dio porezne osnovice na koju se sukladno članku 19. ovoga Zakona plaća godišnji porez po nižoj stopi, a koja se odnosi na dohodak od nesamostalnog rada (plaću iz članka 21. stavka 1. točke 1. ovoga Zakona)

– fizičkim osobama od 26 do 30 godina života koje ostvare dohodak od nesamostalnog rada (plaću iz članka 21. stavka 1. točke 1. ovoga Zakona) i to za 50% razmjernog dijela porezne obveze obračunane na dio porezne osnovice na koju se sukladno članku 19. ovoga Zakona plaća godišnji porez po nižoj stopi, a koja se odnosi na dohodak od nesamostalnog rada (plaću iz članka 21. stavka 1. točke 1. ovoga Zakona).

(3) Godišnji porez na dohodak koji se utvrđuje prema poreznoj osnovici iz članka 18. ovoga Zakona umanjuje se fizičkim osobama s prebivalištem i boravištem u Republici Hrvatskoj koje imaju državljanstvo Republike Hrvatske i koje su neprekidno, najmanje dvije godine boravile u inozemstvu prema podacima iz zbirke podataka o prebivalištu i boravištu ministarstva nadležnog za unutarnje poslove, a koje nisu po nalogu tuzemnog poslodavca izaslane na rad u inozemstvo, za 100 % razmjernog dijela porezne obveze koja se odnosi na dohodak od nesamostalnog rada iz članka 21. stavka 1. točke 1. ovoga Zakona u razdoblju pet godina.

(4) Umanjenje iz stavka 3. ovoga članka primjenjuje se na fizičke osobe hrvatske iseljenike i njihove potomke u prekomorske i europske države utvrđene u skladu s propisom kojim se uređuju odnosi Republike Hrvatske s Hrvatima izvan Republike Hrvatske i na fizičke osobe hrvatske iseljenike, članove obitelji hrvatskog iseljenika, potomke hrvatskog iseljenika ili članove obitelji potomka hrvatskog iseljenika u prekomorske države utvrđene u skladu s tim propisom, a kojima je odobren privremeni boravak u svrhu useljavanja i povratka hrvatskog iseljeništva ili im je odobren stalni boravak sukladno propisu kojim se uređuju boravci stranaca u Republici Hrvatskoj. 

(5) Razdoblje od pet godina iz stavka 3. ovoga članka primjenjuje se od 1. siječnja godine u kojoj su ispunjeni uvjeti iz stavaka 3. i 4. ovoga članka.

(6) Porezni obveznik koji ostvaruje pravo na umanjenje iz stavka 3. ovoga članka, iznimno može isto dokazivati podnošenjem obrasca za priznavanjem prava u posebnom postupku na način iz članka 53. stavka 1. ovoga Zakona ili do propisanog roka za podnošenje prigovora iz članka 54. stavka 3. ovoga Zakona.

(7) Umanjenje iz stavka 2. ovoga članka utvrđuje se prije umanjenja iz stavka 1. ovoga članka.

(8) Umanjenje godišnjeg poreza na dohodak iz stavka 2. ovoga članka koristi se za cijelo porezno razdoblje u kojem obveznik navršava određenu godinu života.

(9) Umanjenje iz stavka 3. ovoga članka isključuje korištenje umanjenja iz stavaka 1. i 2. ovoga članka.

(10) Od utvrđenog i umanjenog godišnjeg poreza na dohodak, sukladno stavcima 1. do 3. ovoga članka, odbijaju se iznosi plaćenog predujma poreza po svim iskazanim dohocima prema članku 13. ovoga Zakona te se utvrđuje razlika za uplatu ili povrat poreza.

(11) Obveznicima poreza na dohodak porez se utvrđuje poreznim rješenjem, osim ako je ovim Zakonom drukčije uređeno.

(12) Porez na dohodak po godišnjoj poreznoj prijavi plaća se u roku od 15 dana od dana dostave rješenja poreznom obvezniku. Porezni obveznici koji obavljaju samostalnu djelatnost plaćaju porez na dohodak po godišnjoj poreznoj prijavi sa zadnjim danom roka za podnošenje godišnje porezne prijave.

(13) Ako je porezni obveznik tijekom poreznog razdoblja platio veći predujam od poreza na dohodak utvrđenog rješenjem, više plaćeni porez vraća se poreznom obvezniku. Iznimno, poreznim obveznicima koji ostvaruju dohodak od samostalne djelatnosti iz članka 29. ovoga Zakona i poreznim obveznicima koji dohodak utvrđuju na način propisan za samostalne djelatnosti prema člancima 30. – 35. ovoga Zakona, više plaćeni porez vraća se na njihov zahtjev ili im se uračunava u predujam za iduće razdoblje.

(14) Ministar financija pravilnikom detaljnije propisuje ostvarivanje prava na umanjenja i primjene umanjenja propisanih ovim člankom te način provedbe ovoga članka.

Dohodak od najma, zakupa, iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova te imovinskih prava

Članak 57.

(1) Kod dohotka od imovine na temelju najma ili zakupa pokretnina i nekretnina priznaju se izdaci u visini 30% od ostvarene najamnine ili zakupnine.

(2) Iznimno od članka 56. ovoga Zakona i stavka 1. ovoga članka, poreznom obvezniku koji ostvaruje dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova porez na dohodak po osnovi obavljanja te djelatnosti utvrđuje se u paušalnom iznosu pod uvjetima i na način propisan člancima 61. i 82. ovoga Zakona.

(3) Porezni obveznik koji ostvaruje dohodak od imovine iz stavka 2. ovoga članka je fizička osoba – građanin, iznajmljivač kojemu je na temelju rješenja o odobrenju nadležnog ureda odobreno pružanje ugostiteljskih usluga u domaćinstvu u skladu s odredbama zakona kojima se uređuje ugostiteljska djelatnost.

(4) Za slučaj iz stavka 2. ovoga članka, predstavničko tijelo jedinice lokalne samouprave obvezno je donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim zakonom i to:

	Kategorija jedinice lokalne samouprave prema indeksu turističke razvijenosti
	Iznos paušalnog poreza u eurima i centima

	I
	100,00 - 300,00

	II
	70,00 - 200,00

	III
	30,00 - 150,00

	IV,0
	20,00 - 100,00




(5) Odluka predstavničkog tijela jedinice lokalne samouprave iz stavka 3. ovoga članka može se mijenjati najkasnije do 15. prosinca tekuće godine, a primjenjuje se od 1. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj.

(6) Jedinice lokalne samouprave dužne su odluku svog predstavničkog tijela iz stavka 3. ovoga članka dostaviti Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.

(7) Ako predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj, određuje se:
 
	Kategorija jedinice lokalne samouprave prema indeksu turističke razvijenosti
	Iznos paušalnog poreza u eurima i centima

	I
	200,00

	II
	135,00

	III
	90,00

	IV, 0
	60,00​




(8) Predstavničko tijelo jedinice lokalne samouprave donosi odluku iz stavka 4. ovoga članka na prijedlog izvršnog tijela.

(9) Kod ostvarivanja dohotka od imovinskih prava izdaci se utvrđuju u visini stvarno nastalih izdataka, za koje porezni obveznik posjeduje uredne i vjerodostojne isprave. Izdaci se mogu priznati u izvješću koje porezni obveznik podnosi Poreznoj upravi najkasnije u roku od 15 dana od dana isteka godine za koju se izvješće podnosi.

(10) U slučaju iz stavka 9. ovoga članka, utvrđena porezna obveza plaća se u roku od 15 dana od dana dostave rješenja.

(11) Ministar financija pravilnikom propisuje oblik i sadržaj izvješća o stvarno nastalim izdacima iz stavka 9. ovoga članka.

POGLAVLJE III.
UTVRĐIVANJE DOHOTKA OD KAPITALA

Dohodak od kapitala
 
Članak 64.

(1) Dohotkom od kapitala smatraju se primici po osnovi kamata, izuzimanja imovine i korištenja usluga na teret dobiti tekućeg razdoblja, kapitalni dobici, udjeli u dobiti ostvareni dodjelom ili opcijskom kupnjom vlastitih dionica, dividende i udjeli u dobiti na temelju udjela u kapitalu, a koji su ostvareni u poreznom razdoblju.

(2) Pri utvrđivanju dohotka od kapitala ne priznaju se izdaci, osim ako je ovim Zakonom drukčije uređeno.

Dohodak od kapitala po osnovi kapitalnih dobitaka
 
Članak 67.

(1) Dohodak od kapitala po osnovi kapitalnih dobitaka iz članka 64. stavka 1. ovoga Zakona čini razlika između ugovorene prodajne cijene, odnosno primitka utvrđenog prema tržišnoj vrijednosti financijske imovine koja se otuđuje i nabavne vrijednosti.

(2) Primicima iz stavka 1. ovoga članka smatraju se primici od otuđenja financijskih instrumenata i strukturiranih proizvoda (u daljnjem tekstu: financijska imovina), odnosno primici od:

1. prenosivih vrijednosnih papira i strukturiranih proizvoda, uključivo i udjela u kapitalu trgovačkih društava i drugih vrsta udruživanja čiji je način raspolaganja udjelima usporediv s takvim društvima

2. instrumenata tržišta novca

3. jedinica u subjektima za zajednička ulaganja

4. izvedenica i/ili

5. razmjernog dijela likvidacijske mase u slučaju likvidacije investicijskog fonda te ostali primici ostvareni od vlasničkih udjela u slučaju likvidacije, prestanka ili istupa.

(3) Otuđenjem financijske imovine iz stavka 2. ovoga članka smatra se prodaja, zamjena, darovanje i drugi prijenos.

(4) Otuđenjem iz stavka 3. ovoga članka ne smatra se:

1. prijenos udjela iz jednog u drugi dobrovoljni mirovinski fond

2. zamjena vrijednosnih papira s istovrsnim papirima istog izdavatelja pri čemu se ne mijenjaju odnosi među članovima i kapital izdavatelja, kao i zamjena vrijednosnih papira ili udjela u kapitalu trgovačkih društava, odnosno financijskih instrumenata drugim ili drugima vrijednosnim papirima, odnosno financijskim instrumentima te stjecanja vrijednosnih papira, odnosno financijskih instrumenata u slučajevima statusnih promjena pri čemu u svim slučajevima nema novčanog tijeka i pod uvjetom da je osiguran slijed stjecanja financijske imovine

3. podjela dionica istog izdavatelja pri čemu ne dolazi do promjene temeljnog kapitala niti novčanog tijeka

4. zamjena udjela između investicijskih pod-fondova unutar istog krovnog fonda, odnosno zamjena udjela između investicijskih fondova kojima upravlja isto društvo za upravljanje, pod uvjetom da je osiguran slijed stjecanja financijske imovine

5. otkup udjela u Fondu hrvatskih branitelja iz Domovinskog rata i članova njihovih obitelji i/ili

6. otuđenje dužničkih vrijednosnih papira i instrumenata tržišta novca koje izdaje Republika Hrvatska i jedinice lokalne i područne (regionalne) samouprave.

(5) U slučaju otuđenja financijske imovine iz stavka 4. točaka 2. i 4. ovoga članka kao nabavna vrijednost uzima se vrijednost utvrđena na dan prvog stjecanja financijske imovine.

(6) Dohodak od kapitala po osnovi primitaka ostvarenih od jedinica u subjektima za zajednička ulaganja utvrđuje se u visini ostvarenih, odnosno realiziranih prinosa umanjenih za troškove upravljanja investicijama, odnosno troškove upravljanja imovinom investicijskog fonda (neto prinos), odnosno kod diskontnih vrijednosnih papira, u visini razlike između otkupne vrijednosti pri emisiji i realizirane vrijednosti pri dospijeću ako otkupitelj drži vrijednosni papir do njegova dospijeća. Dohodak od kapitala po osnovi kapitalnih dobitaka ostvarenih od ulaganja financijske imovine u portfelje, sukladno propisu koji uređuje tržište kapitala, utvrđuje se u trenutku realizacije prinosa iz portfelja umanjenog za troškove upravljanja portfeljem (neto prinos).

(7) Kod utvrđivanja neto prinosa iz stavka 6. ovog članka izuzimaju se primici od dividendi ili udjela u dobiti, odnosno primici od kamata, po osnovi kojih je već plaćen porez na dohodak sukladno članku 70. stavcima 1. i 9. ovoga Zakona, te primici od kamata na obveznice, osim onih kamata na obveznice koje su ostvarene temeljem ulaganja investicijskog društva za račun portfelja zbirno za račun svih klijenata (fizičkih i pravnih osoba).

(8) Dohodak od kapitala po osnovi kapitalnih dobitaka ne oporezuje se ako je otuđenje izvršeno između bračnih drugova i srodnika u prvoj liniji i drugih članova uže obitelji iz članka 14. stavaka 4. i 5. ovoga Zakona, između razvedenih bračnih drugova ako je otuđenje u neposrednoj svezi s razvodom braka, nasljeđivanjem financijske imovine te u slučaju ako je financijska imovina otuđena nakon dvije godine od dana nabave, odnosno stjecanja te imovine.

(9) Ako se financijska imovina stečena darovanjem otuđi u roku od dvije godine od dana nabave darovatelja, otuđitelju (daroprimatelju) utvrđuje se dohodak od kapitala na način iz stavka 1. ovoga Zakona, te se u tome slučaju danom nabave financijske imovine za otuđitelja (daroprimatelja) smatra dan nabave pravnog prednika (darovatelja).

(10) Ako se naknadno otuđi financijska imovina koja je stečena otuđenjem između bračnih drugova i srodnika u prvoj liniji te drugih članova uže obitelji iz članka 14.​ stavaka 4. i 5. ovoga Zakona i/ili otuđenjem između razvedenih bračnih drugova koje je u neposrednoj svezi s razvodom braka i/ili otuđenjem koje je u neposrednoj svezi s nasljeđivanjem, po osnovi kapitalne dobiti koja se pri tom ostvari utvrđuje se dohodak od kapitala, pri čemu se danom stjecanja financijske imovine smatra dan nabave pravnog prednika​.

(11) Kapitalni gubici mogu se odbiti samo od dohotka od kapitalnih dobitaka koji je ostvaren u istoj kalendarskoj godini. U kapitalni gubitak uračunavaju se i svi pripadajući troškovi koji su naplaćeni na teret poreznog obveznika. Kapitalni gubitak iskazuje se najviše do visine porezne osnovice.

(12) Ako dohodak od kapitala po osnovi kapitalnih dobitaka nije utvrđen ili nije prijavljen po tržišnim cijenama, dohodak će utvrditi Porezna uprava prema tržišnim cijenama.


Utvrđivanje poreza na dohodak od kapitala

Članak 70.

(1) Porez na dohodak od kapitala po osnovi kamata iz članka 65. ovoga Zakona obračunavaju, obustavljaju i uplaćuju isplatitelji istodobno s isplatom ili pripisom primitka kao porez po odbitku, po stopi od 12%.

(2) Porez na dohodak od kapitala po osnovi izuzimanja imovine i korištenja usluga iz članka 66. ovoga Zakona obračunavaju, obustavljaju i uplaćuju isplatitelji istodobno s isplatom primitka, kao porez po odbitku, po stopi od 36%.

(3) Porez na dohodak od kapitala po osnovi izuzimanja iz članka 66. ovoga Zakona plaća se po odbitku na način propisan stavkom 2. ovoga članka, i to do trenutka podnošenja prijave poreza na dobit.

(4) Porezni obveznik – imatelj financijske imovine obvezan je porez na dohodak od kapitala po osnovi kapitalnih dobitaka iz članka 67. stavaka 1. i 2. ovoga Zakona, osim kapitalnih dobitaka po osnovi otuđenja udjela u kapitalu trgovačkog društva koji nisu prenosivi na tržištu kapitala u skladu s posebnim propisom, obračunati, obustaviti i uplatiti do posljednjeg dana mjeseca veljače tekuće godine za sve kapitalne dobitke ostvarene u prethodnoj godini umanjene za ostvarene kapitalne gubitke iz članka 67. stavka 11. ovoga Zakona po stopi od 12%.

(5) Porezni obveznik iz stavka 4. ovoga članka obvezan je voditi evidenciju istovrsne financijske imovine po metodi uzastopnih cijena (FIFO).

(6) Evidencija iz stavka 5. ovoga članka za financijsku imovinu ostvarenu na inozemnom tržištu može se voditi u valuti stjecanja financijske imovine.

(7) Iznimno od stavaka 4. i 5. ovoga članka, vođenje evidencije iz stavka 5. ovoga članka, utvrđivanje dohotka od kapitala te obračun poreza na dohodak od kapitala i izvješćivanje o istom može u ime i za račun poreznog obveznika – imatelja financijske imovine preuzeti investicijsko društvo i kreditna institucija koja obavlja investicijske usluge, aktivnosti i pomoćne usluge kako je određeno zakonom koji uređuje poslovanje na tržištu kapitala, subjekt za zajednička ulaganja, društvo za upravljanje, osoba koje temeljem ugovornog odnosa upravljaju financijskom imovinom poreznog obveznika, financijska organizacija ili institucionalni investitor (dalje u tekstu: financijski posrednik).

(8) Iznimno od stavaka 4., 5. i 7. ovoga članka, porezni obveznik – imatelj financijske imovine može izabrati da Središnje klirinško depozitarno društvo d. d. (dalje u tekstu: SKDD) u njegovo ime i za njegov račun vodi evidenciju iz stavka 5. ovoga članka, utvrđuje dohodak od kapitala te obračunava porez na dohodak od kapitala i o istom izvješćuje Poreznu upravu za cjelokupnu financijsku imovinu.

(9) U slučaju iz stavka 8. ovoga članka financijski posrednik odnosno sam porezni obveznik za imovinu ili sam porezni obveznik za kapitalne dobitke ostvarene u inozemstvu bez tuzemnog posrednika, osim kapitalnih dobitaka po osnovi otuđenja udjela u kapitalu trgovačkog društva koji nisu prenosivi na tržištu kapitala u skladu s posebnim propisom, dužni su dostavljati SKDD-u sve podatke bitne za utvrđivanje poreza na dohodak od kapitala po osnovi kapitalnih dobitaka iz članka 67. stavaka 1. i 2. ovoga Zakona, a osobito podatke o stanju istovrsne financijske imovine na početku i na kraju obračunskog razdoblja, kao i podatak o ostvarenim kapitalnim dobicima koji sukladno članku 67. stavku 8. ovoga Zakona ne podliježu oporezivanju.

(10) Iznimno od stavka 9. ovoga članka, subjekti za zajednička ulaganja i upravitelji portfelja mogu dostavljati SKDD-u samo podatke o ostvarenim oporezivim kapitalnim dobicima i porezno priznatim kapitalnim gubicima u poreznom razdoblju.

(11) Podaci iz stavaka 9. i 10. ovoga članka dostavljaju se SKDD-u tijekom poreznog razdoblja, a najkasnije do 15. siječnja tekuće godine za prethodnu godinu. Ako osobe navedene u stavcima 9. i 10. ovoga članka nemaju podatak o ostvarenim kapitalnim dobicima koji sukladno članku 67. stavku 8. ovoga Zakona ne podliježu oporezivanju, dužni su to posebno navesti.

(12) SKDD je dužan temeljem podataka iz stavaka 9. i 10. ovoga članka u ime i za račun poreznog obveznika – imatelja financijske imovine utvrditi dohodak od kapitala te obračunati porez na dohodak od kapitala po osnovi kapitalnih dobitaka po stopi iz stavka 4. ovoga članka.

(13) SKDD je dužan o obračunu iz stavka 12. ovoga članka do 31. siječnja tekuće godine za prethodnu godinu obavijestiti poreznog obveznika – imatelja financijske imovine o svim podacima temeljem kojega je napravljen obračun, kao i o podacima o načinu i roku uplate obračunanog poreza na dohodak od kapitala po osnovi kapitalnih dobitaka.

(14) Porezni obveznik – imatelj financijske imovine je obvezan porez na dohodak od kapitala po osnovi kapitalnih dobitaka prema obračunu iz stavka 12. ovoga članka uplatiti do posljednjeg dana mjeseca veljače tekuće godine. U istom roku SKDD je dužan Poreznoj upravi dostaviti propisano izvješće.

(15) Ako porezni obveznik – imatelj financijske imovine osporava obračun iz stavka 12. ovoga članka može sam Poreznoj upravi dostaviti propisano izvješće u propisanom roku te priložiti evidenciju istovrsne financijske imovine po metodi uzastopnih cijena (FIFO), kao i ostalu dokumentaciju kojom se može dokazati stanje drugačije od stanja koje je utvrdila SKDD.

(16) Porezna uprava će, nakon utvrđivanja činjeničnog stanja, a vezano uz izvješće poreznog obveznika iz stavka 15. ovoga članka, ili prihvatiti izvješće i o tome izvijestiti SKDD ili zaprimljeno izvješće odbiti rješenjem.

(17) Porez na dohodak od kapitala po osnovi kapitalnih dobitaka od otuđenja udjela u kapitalu trgovačkog društva koji nisu prenosivi na tržištu kapitala u skladu s posebnim propisom iz članka 67. stavka 1. ovoga Zakona porezni obveznik plaća prema rješenju Porezne uprave u roku od 15 dana od dana dostave rješenja, po stopi od 12%. Otuđenje financijske imovine po osnovi udjela u kapitalu porezni obveznik obvezan je prijaviti nadležnoj ispostavi Porezne uprave najkasnije u roku od osam dana od dana otuđenja.

(18) Porez na dohodak od kapitala po osnovi dodjele ili opcijske kupnje vlastitih dionica iz članka 68. ovoga Zakona plaća se po odbitku, po stopi od 24%.

(19) Porez na dohodak od kapitala po osnovi primitaka od dividendi ili udjela u dobiti na temelju udjela u kapitalu iz članka 69. ovoga Zakona plaća se po odbitku, po stopi od 12%.

(20) Porez na dohodak od kapitala po osnovi primitaka od dividendi i udjela u dobiti na temelju udjela u kapitalu iz članka 69. ovoga Zakona oporezuje se pri isplati na način propisan stavkom 9. ovoga članka.

(21) Ministar financija pravilnikom propisuje oblik i sadržaj evidencije iz stavka 5. ovoga članka te način provedbe ovoga članka.

Utvrđivanje poreza na dohodak od drugog dohotka po osnovi razlike vrijednosti imovine i visine sredstava kojima je stečena

Članak 78.

(1) Porez na dohodak od drugog dohotka iz članka 76. ovoga Zakona obračunava Porezna uprava po stopi od 36%.

(2) Obračunani porez na dohodak iz stavka 1. uvećava se za 100%.

(3) O utvrđenom i obračunanom porezu na dohodak iz stavka 2. ovoga članka Porezna uprava donosi porezno rješenje.

(4) Porezni obveznik kojem je utvrđen i obračunan drugi dohodak iz stavka 1. ovoga članka obvezan je isti uplatiti u roku od 15 dana od dana dostave poreznog rješenja iz stavka 3. ovoga članka.

DIO VI.
UTVRĐIVANJE PAUŠALNOG DOHOTKA I PAUŠALNOG POREZA NA DOHODAK

Članak 82.

(1) Poreznom obvezniku koji obavlja djelatnost iz članka 29. stavka 1. točke 1. i stavka 3. ovoga Zakona, a nije po toj osnovi obveznik poreza na dodanu vrijednost prema zakonu kojim se uređuje porez na dodanu vrijednost te koji po osnovi te djelatnosti u poreznom razdoblju ne ostvaruje ukupni godišnji primitak veći od iznosa propisanog za obvezni ulazak u sustav poreza na dodanu vrijednost prema zakonu kojim se uređuje porez na dodanu vrijednost, dohodak i porez na dohodak može se utvrđivati i u paušalnom iznosu.

(2) Poreznom obvezniku koji ostvaruje dohodak iz članka 57. stavka 2. ovoga Zakona (iznajmljivanje kuća, stanova, soba i postelja te objekata za robinzonski smještaj putnicima i turistima i organiziranja kampova), a nije po toj osnovi obveznik poreza na dodanu vrijednost prema zakonu kojim se uređuje porez na dodanu vrijednost, dohodak i porez na dohodak utvrđuje se u paušalnom iznosu.

(3) Iznimno od stavka 2. ovoga članka, porezni obveznik nerezident upisan u registar obveznika poreza na dodanu vrijednost čija vrijednost isporuka u prethodnoj kalendarskoj godini nije bila veća od iznosa propisanog za obvezni ulazak u sustav poreza na dodanu vrijednost prema zakonu kojim se uređuje porez na dodanu vrijednost, a ispunjava uvjete iz stavka 2. ovoga članka te ispunjava uvjete prema posebnim propisima, može utvrđivati i plaćati porez na dohodak u paušalnom iznosu.

(4) Porezni obveznik iz stavaka 1. – 3. ovoga članka koji porez na dohodak plaća u paušalnom iznosu ne vodi poslovne knjige iz članka 34. stavka 2. ovoga Zakona, osim evidencije o prometu.

(5) Poreznim obveznicima iz stavaka 2. i 3. ovoga članka godišnji porez u paušalnom iznosu po stopi od 12% utvrđuje Porezna uprava rješenjem. Utvrđeni godišnji porez na dohodak plaća se tromjesečno do posljednjeg dana svakog tromjesečja.

(6) Porezni obveznici iz stavka 1. ovoga članka godišnji porez u paušalnom iznosu po stopi od 12% utvrđuju na temelju izvješća iz stavka 10. ovoga članka. Razlika godišnjeg paušalnog poreza za uplatu ili za povrat utvrđuje se na temelju izvješća iz stavka 10. ovoga članka, koje porezni obveznik podnosi Poreznoj upravi najkasnije u roku od 15 dana od dana isteka godine za koju se izvješće podnosi. Porezni obveznik obvezan je razliku godišnjeg paušalnog poreza uplatiti s danom podnošenja izvješća.

(7) Poreznim obveznicima iz stavka 6. ovoga članka koji ne podnesu izvješće iz stavka 10. ovoga članka ili su podaci u navedenom izvješću netočni ili nepotpuni, porez na dohodak utvrđuje se procjenom.

(8) Porezna uprava može na temelju obavljenog nadzora i prikupljenih podataka o ostvarenom prometu donijeti rješenje o obvezi plaćanja predujma poreza na dohodak, u skladu s člankom 37. stavkom 1. ovoga Zakona, ako utvrdi da je porezni obveznik ostvario primitke po toj osnovi iznad iznosa propisanog za obvezni ulazak u sustav poreza na dodanu vrijednost.

(9) U slučaju iz stavka 8. ovoga članka porezni obveznik je obvezan prijeći na utvrđivanje dohotka od samostalne djelatnosti na način propisan odredbama članaka 30. – 35. ovoga Zakona.

(10) Ako je uvjet vezan za ulazak u sustav poreza na dodanu vrijednost iz stavaka 1. i 2. ovoga članka ispunjen tijekom mjeseca, dohodak i porez na dohodak utvrđuje se u paušalnom iznosu do kraja mjeseca u kojem je isti ispunjen osim u slučaju ispunjenja uvjeta tijekom zadnjeg mjeseca poreznog razdoblja.

(11) Ministar financija pravilnikom propisuje samostalne djelatnosti prema stavku 1. ovoga članka koje će se paušalno oporezivati, visinu paušalnog dohotka i poreza na dohodak, rokove plaćanja poreza te evidencije i izvješća u svezi s paušalnim oporezivanjem.

(12) Ministar financija pravilnikom propisuje evidencije i izvješća u svezi s paušalnim oporezivanjem prema stavcima 2. i 3. ovoga članka te kriterije i postupke po kojima će predstavničko tijelo jedinice lokalne samouprave svojom odlukom propisati visine paušalnog poreza na dohodak u Zakonom predviđenom rasponu.

POGLAVLJE V. 
REGISTAR POREZNIH OBVEZNIKA

Članak 87.

(1) Radi osiguranja podataka potrebnih za utvrđivanje poreza, porezni obveznici, odnosno opunomoćenici dužni su ispostavi Porezne uprave nadležnoj prema njihovu prebivalištu ili uobičajenom boravištu podnijeti prijavu radi upisa u registar obveznika poreza na dohodak.

(2) Prijava radi upisa u registar poreznih obveznika podnosi se za dohodak od:

1. obrtničke djelatnosti, djelatnosti slobodnih zanimanja, djelatnosti poljoprivrede i šumarstva te druge djelatnosti koje se oporezuju kao obrtničke prema članku 29. ovoga Zakona

2. imovine prema člancima 56. – 58. ovoga Zakona

3. nesamostalnog rada ostvarenog izravno iz ili u inozemstvu i u diplomatskom, odnosno konzularnom predstavništvu strane države i međunarodnoj organizaciji ili u predstavništvu ili organizaciji koja na teritoriju Republike Hrvatske ima diplomatski imunitet

4. samostalne djelatnosti iz inozemstva

5. imovine i imovinskih prava iz inozemstva

6. kapitala i drugog dohotka iz inozemstva

7. obrtničke djelatnosti i djelatnosti iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova za koje se počinje paušalno utvrđivati dohodak prema članku 82. ovoga Zakona i/ili

8. djelatnosti slobodnih zanimanja iz članka 29. stavka 2. točke 4. ovoga Zakona koje se oporezuju prema članku 39. ovoga Zakona.

(3) Prijavu u registar poreznih obveznika podnose i porezni obveznicu koji ostvaruju dohodak te primitke na koje se ne plaća porez na dohodak i druge primitke koji se u smislu ovoga Zakona ne smatraju dohotkom iz inozemstva te primitke koji bi bili oporezivi porezom na dohodak da međunarodnim ugovorima nije drukčije uređeno.

(4) Prijava se podnosi u roku od osam dana od dana početka obavljanja djelatnosti, od dana dostavljanja pisanog zahtjeva za prelazak na utvrđivanje paušalnog dohotka ili prelaska na oporezivanje po odbitku, odnosno početka ostvarivanja primitaka.

(5) Porezni obveznici dužni su pri prestanku obavljanja samostalne djelatnosti i/ili prestanku ostvarivanja dohotka iz inozemstva i/ili prelasku s utvrđivanja paušalnog dohotka prema članku 82. ovoga Zakona na utvrđivanje dohotka od samostalne djelatnosti na temelju propisanih poslovnih knjiga i/ili prestanku utvrđivanja dohotka od imovine i drugog dohotka na temelju podataka iz propisanih poslovnih knjiga, nadležnoj ispostavi Porezne uprave podnijeti prijavu o prestanku obavljanja djelatnosti, prestanku utvrđivanja dohotka na temelju podataka iz propisanih poslovnih knjiga i prestanku ostvarivanja dohotka, i to u roku iz stavka 4. ovoga članka.

(6) Iznimno od stavka 1. ovoga članka, kada javni bilježnik dostavi ispravu o ostvarivanju najamnine i zakupnine nekretnina i pokretnina sukladno članku 62. stavku 8. ovoga Zakona, smatra se da je izvršena prijava upisa u registar poreznih obveznika.

(7) Ministar financija pravilnikom propisuje oblik i sadržaj prijave radi upisa u registar obveznika poreza na dohodak iz stavka 1. ovoga članka.

[bookmark: _Hlk232081713]Članak 92.

(1) Novčanom kaznom od 660,00 do 6630,00 eura kaznit će se fizička osoba obrtnik i osoba koja obavlja drugu samostalnu djelatnost za prekršaj koji je počinila u vezi s obavljanjem njezina obrta ili samostalne djelatnosti, a koja:
1. u propisanom roku ne uplati ili uplati manji porez po godišnjoj poreznoj prijavi (članak 46. stavak 11.)
2. ne uplati mjesečni, tromjesečni, odnosno jednokratni porez na dohodak prema rješenju Porezne uprave u utvrđenoj visini i u propisanom roku (članak 37. stavak 5. i članak 62. stavci 1., 3. i 4. i članak 82. stavak 8.)
3. u propisanom roku ne uplati ili uplati manji porez na dohodak (članak 81. stavak 1.)
4. u propisanom roku ne prijavi početak obavljanja djelatnosti, iznajmljivanja i/ili ostvarivanja dohotka (članak 83. stavak 1. i članak 87. stavak 1.)
5. ako radi utvrđivanja poreza na dohodak od imovine ne dostavi ispostavi Porezne uprave nadležnoj prema svome prebivalištu ili uobičajenom boravištu u roku od osam dana od dana nastanka ili promjena činjenica bitnih za oporezivanje, ispravu o nastanku ili promjeni činjenica vezanih za ostvarivanje najamnine i zakupnine nekretnina i pokretnina (članak 62. stavak 7.).

(2) Novčanom kaznom od 260,00 do 2650,00 eura kaznit će se fizička osoba:
1. za prekršaje iz stavka 1. ovoga članka
2. ako kao imatelj financijske imovine ne uplati ili uplati manji porez na dohodak od kapitala (članak 70. stavci 4. i 14.)
3. ako na plati ili plati manji porez na dohodak od kapitala po osnovi kapitalnih dobitaka od otuđenja udjela u kapitalu koji nisu prenosivi na tržištu kapitala (članak 70. stavak 17.)
4. ako ne uplati predujam poreza na dohodak od nesamostalnog rada po osnovi mirovine (članak 81. stavak 2.).

